Republička izborna komisija je na sednici 11. maja 2020. godine, donela Rešenje o nastavku sprovođenja izbornih radnji u postupku izbora za narodne poslanike Narodne skupštine, raspisanih 4. marta 2020. godine. Istovremeno, RIK je donela Rokovnik za vršenje izbornih radnji prema kojem je utvrđeno da se zahtevi državljana Republike Srbije za glasanje u inostranstvu primaju najkasnije do 30. maja 2020. godine (do ponoći po lokalnom vremenu u Srbiji).\nIzbori za narodne poslanike Narodne skupštine Republike Srbije će se održati 21. juna 2020. godine.\nU skladu sa navedenim, pozivamo sve državljane Republike Srbije koji žive ili privremeno borave u Izraelu da, kako bi ostvarili svoje biračko pravo, podnesu zahtev za glasanje u inostranstvu putem imejla, pošte ili lično u Ambasadi Republike Srbije u Tel Avivu.\nPostupak prijavljivanja za glasanje na parlamentarim izborima 2020. godine\n1. Zahtev za glasanje u inostranstvu se može podneti putem emaila, pošte ili lično u Ambasadi. Zahtev za upis treba da sadrži sledeće podatke birača:\n- Ime i prezime, ime jednog roditelja\n- Datum i mesto rođenja\n- Jedinstveni matični broj građana (JMBG)\n- Opštinu, grad i adresu prebivališta u Srbiji (opštinu na kojoj se nalazi biračko mesto u Srbiji)*\n- Opštinu, grad i adresu boravišta u Izraelu, prema kojoj će lice glasati na izborima\n- Biračko mesto u inostranstvu, odnosno diplomatsko-konzularno predstavništvo Srbije\n- Potpis podnosioca zahteva\n- Obavezno je, uz potpisani zahtev, priložiti skenirani ili kopiju važećeg ličnog dokumenta RS - lična karta ili pasoš.\n2. Ambasada zahtev prosleđuje jedinici lokalne samouprave (opštini) radi izmene biračkog mesta. Opština donosi rešenje o upisu podataka da će lice glasati prema boravištu u inostranstvu i o novom biračkom mestu (Ambasada RS u Tel Avivu).\n3. Po dobijanju rešenja od opštine iz Srbije, Ambasada obaveštava lice da je učinjena izmena i da građanin može pristupiti glasanju na parlamentarnim izborima 21. juna 2020. godine u Ambasadi RS u Tel Avivu.\nUkoliko građanin uopšte nije upisan u birački spisak, potrebno je istovremeno sa zahtevom za glasanje u inostranstvu podneti i zahtev za upis u jedinstveni birački spisak Republike Srbije.\nROK za prijavu radi glasanja u Ambasadi Srbije u Tel Avivu je ponoć 30. maja 2020. godine (po lokalnom vremenu u Srbiji).\nZa dodatne informacije možete se obratiti Ambasadi Republike Srbije u Tel Avivu,\nna telefone +972 3 604 55 35, +972 3 604 93 72.\nili email srbambil@netvision.net.il\nPovodom izbora za narodne poslanike Narodne skupštine, koji su raspisani za 21. juni 2020.godine, prenosimo obaveštenje Ministarstva državne uprave i lokalne samouprave:\n"Obaveštavaju se birači koji imaju boravište u inostranstvu da preko diplomatsko-konzularnog predstavništva Republike Srbije mogu, najkasnije pet dana pre dana zaključenja jedinstvenog biračkog spiska (30. maja 2020. godine), mogu podneti zahtev da se u jedinstveni birački spisak upiše podatak da će na predstojećim izborima za narodne poslanike Narodne skupštine glasati u inostranstvu.\nNadležna opštinska, odnosno gradska uprava donosi rešenje o upisivanju podatka da će birač na izborima glasati prema mestu boravišta u inostranstvu i biračko mesto na kome će glasati na isti način i po istom postupku dostavlja diplomatsko-konzularnmo predstavništvu koje je prosledilo zahtev, radi obaveštavanja birača.\nUvid u jedinstveni birački spisak može se izvršiti i elektronskim putem, unošenjem podatka o jedinstvenom matičnom broju građana, na zvaničnoj internet stranici Ministarstva državne uprave i lokalne samouprave – https://upit.birackispisak.gov.rs/."\nДржављани Републике Србије који долазе из држава, односно подручја са интензивном трансмисијом болести COVID-19, односно жаришта епидемије, и то из: Италије, Швајцарске, Ирана, Румуније, Шпаније, Немачке, Француске, Аустрије, Словеније и Грчке, обавезно се упућују у изолацију у трајању од 28 дана.\nСрпским држављанима који долазе из других држава, одредиће се мера стављања под здравствени надзор у трајању од 14 дана (изолација у кућним условима).\nПри уласку у Србију, грађанима ће бити уручено обавезујуће решење.\nМере забране се односе на све стране држављане (и из трећих земља) који долазе из наведених држава и подручја.\nДвојни држављани могу ући у Србију само уколико прикажу пасош Републике Србије, а не државе која се налази на листи за које важи забрана.\nОдлука је ступила на снагу 14. марта 2020. године\nДетаљне информације и процедуре за сва лица на граничним прелазима приликом уласка у Републику Србију можете наћи на интернет страници https://covid19.rs/algoritam1/\nAmbasador Republike Srbije u Državi Izrael Milutin Stanojević primio je 26.09.2019. predstavnike kompanije "Peštan" iz Aranđelovca i "Grupe Gaon" sa sedištem u Or Jehudi (Or Yehuda) u Izraelu.\nFirma "Peštan" proizvodi, plasira i izvozi cevna, kupatilska, te rešenja za potebe navodnjavanja i domaćinstava. Izvozi u 64 zemlje širom sveta, pri čemu je ove godine plasman pokrenut i u Izrael. Cevovodi su orijentisani kako na niskogradnju, tako i na visokogradnju, odnosno potrebe snabdevanja vodom, grejanjem, kanalizacionog tretmana, drenaže i zaštite kablova, a proizvedeni su od polietilena, polipropilena i PVC.\n"Grupa Gaon" je vodeća izraelska javna kompanija u oblasti infrastrukture za potrebe voda i energenata, visokog finansijskog kredibiliteta. Druga po veličini, među njenih osam fabrika, odnosno proizvodnih pogona, je "Plasim" (Plassim) iz kibuca Merhavija (Merchavia), pokraj Afule (Afula) u Donjoj Galileji, koja neposredno nabavlja od "Peštana".\nKontakti između dve kompanije su uspostavljeni tokom prethodne, a od februara 2019. godine krenule su kontejnerske isporuke iz Srbije. Zacrtan je obim saradnje u proizvodim asortimanima i visini transakcija, postepeno osvajajući izraelsko tržište.\nIspred "Peštana" u poseti Ambasadi su bili Marko Bogdanović, direktor izvoza i cevnih rešenja i Veljko Gusić iz prodaje Izvoznog odeljenja, a "Grupu Gaon" su predstavljali Nisim Laham CFO i Aleksandar Nikolić, direktor nabavke. Jedna od tema razgovora je bila i sagledavanje implementiranja već potpisanih ugovora o slobodnoj trgovini između dve zemlje, kao perspektive sveukupnog pospešivanja trgovinskih i logističkih aspektata privredne razmene između Srbije i Izraela.\nAmbasadu Republike Srbije u Tel Avivu posetila je delegacija Nacionalne koalicije za decentralizaciju iz Niša koja je u septembru 2019. nekoliko dana boravila u Izraelu, upoznajući se sa izraelskim modelom decentralizacije i njihovim iskustvom u regionalnom razvoju.\nU subotu 14. septembra 2019. godine u Tel Avivu održan je humanitarni fudbalski turnir radi prikupljanja novčanih sredstava za pomoć đacima Osnovne škole "Miladin Popović" u Bostanu, Novom Brdu na Kosovu i Metohiji. Organizator turnira je grupa "Partizanovih" navijača "Grobari - Izrael", koja je uz učešće navijača "Makabija" iz Tel Aviva, "Zenita" iz Sankt Petreburga, navijača drugih srpskih klubova i ostalih ljudi dobre volje, inicirala ovu akciju, sa namerom da ovaj humanitarni turnir preraste u tradiciju.\nMeđu stotinak učesnika bilo je Srba iz Srbije i Bosne i Hercegovine, Rusa i Makedonaca koji žive u Izraelu, kao i domaćih Izraelaca iz Tel Aviva, Haife i drugih mesta. Predstavnici Ambasade Republike Srbije u Tel Avivu su takođe učestovali u fudbalskim utakmicama, a ambasador Milutin Stanojević je na kraju turnira uručio trofej pobedniku - timu najvijača "Partizana".\nGlavni organizatori Goran Mekić, Sandra Janićijević i Srđan Zlatanović su se na kraju zahvalili svim učesnicima koji su podržali akciju i obavestili da je prikupljeno preko 3000 evra koje će biti uplaćeno OŠ "Miladin Popović" u Novom Brdu.\nRepublika Srbija se kandidovala za reizbor u Izrvšni Savet Uneska za period 2019-2023 u vezi sa čim je pripremljena prigodna brošura koja može da se preuzme ovde.\nNa inicijativu zamenika gradonačelnika grada Ašdoda dr Elija Nahta 25. jula 2019. godine grupa ambasadora sa Balkana posetila je Skupštinu grada gde je razgovarala sa Nahtom i drugim gradskim zvaničnicima. Pored ambasadora Srbije, u poseti gradu Ašdodu učestvovali su i ambasadori Bosne i Hercegovine, Severne Makedonije i Albanije.\nTom prilikom, razmatrane su mogućnosti za razvoj saradnje, kako kroz zajedničke aktivnosti, tako i na bilateralnom planu sa svakom pojedinačnom zemljom, putem čvršćeg povezivanja između gradova, za šta Ašdod kao šesti najveći izraelski grad i strateška luka, kao i industrijski i kulturni centar ima velike potencijale. Prilikom razmatranja mogućnosti zajedničkog nastupa balkanskih zemalja, posebno su istaknute mogućnosti na planu ekonomije, u sferi visoke tehnologije i inovacija, kao i na polju kulture, u formi organizacije manifestacija poput “Dani Balkana” i sl.\nU organizaciji Međunarodne škole za studije Holokausta Jad Vašema u Jerusalimu je 21. jula 2019. godine otvoren jednonedeljni seminar o Holokaustu za grupu od 25 prosvetnih radnika iz Srbije. Ovo je jedanaesti seminar za učesnike iz Srbije, koji se održava u redovnim godišnjim intervalima i organizuje u saradnji Ministarstva prosvete, nauke i tehnološkog razvoja Srbije i Jad Vašema.\nUčesnike su ispred domaćina pozdravili director Odeljenja za Evropu Međunarodne škole za studije Holokausta Jad Vašema Rišel Bad Kaplan i načelnica Sekcije za Balkan u ovoj školi Lia Miha, kao i ambasador Srbije Milutin Stanojević.\nAmbasador Stanojević je izrazio zahvalnost domaćinima na organizaciji seminara I pozdravio napore Ministarstva prosvete, nauke i tehnološkog razvoja na održavanju kontinuiteta učešća predstavnika iz Srbije na ovoj aktivnosti, kao veoma značajnom segment saradnje dve zemlje ne samo na ovom polju, već i na širem planu.\nMinistar za inovacije i tehnološki razvoj Srbije Nenad Popović boravio je u poseti Izraelu 25-26. juna 2019. godine radi učešća na međunarodnoj stručnoj konferenciji posvećenoj kibernetičkoj bezbednosti Cyber Week 2019 u Tel Avivu. On je aktivno učestvovao u radu dva panela Promocija kibernetičkih inovacija – uloga vlade i Označavanje kritične infrastrukture. Na marginama konferencije imao je niz susreta sa stručnjacima u ovoj oblasti iz Izraela i inostranstva.\nTokom posete ministar Popović se u prostorijama Ministarstva privrede i trgovine u Jerusalimu sastao sa glavnim izraelskim naučnikom i predsedavajućim Odbora izraelske uprave za inovacije Amiramom Apelbaumom, sa kojim je dogovorio formalizaciju saradnje u vidu potpisivanja memoranduma o razumevanju o saradnji u oblasti inovacija i novih tehnologija.\nMinistar Popović je posetio i Peresov centar za mir i inovacije u Jafi, kao i Univerzitet Bar-Ilan u Ramat Ganu, gde je obišao Cyber Center i Smart City Center, a sastao se i sa predstavnicima nekoliko izraelskih investicionih fondova sa kojima je razmatrao moguća ulaganja u srpske startapove.\nUprava za saradnju sa dijasporom i Srbima u regionu Ministarstva spoljnih poslova Republike Srbije, objavila je dve odluke prvog potpredsednika Vlade i ministra spoljnih poslova g. Ivice Dačića o sufinansiranju projekata koji doprinose očuvanju i jačanju veza matične države i dijaspore, odnosno veza između Srbije i Srba u regionu.\nU pogledu sufinansiranja projekata između Srbije i dijaspore odobreno je 50.201.000 dinara (pedeset miliona dvestajedna hiljada dinara) za 184 projekata, dok je za 230 projekata jačanja veza između matice i Srba u regionu izdvojeno takođe 50.201.000 dinara (pedeset miliona dvestajedna hiljada dinara).\nNa pratećim linkovima se nalaze tekstovi odluka sa spiskom projekata.\nU organizaciji Udruženja hebrejskih pisaca u Izraelu i uz podršku Ambasade Srbije, u prostorijama ovog udruženja u Tel Avivu 3. aprila 2019. godine održano je književno veče na kome je srpski pisac Miodrag Jakšić, kao glavni gost, predstavio izraelskoj publici svoje poetsko i prozno delo.\nNa književnoj večeri je učestvovao i ambasador Milutin Stanojević, koji je prethodno u Ambasadi primio našeg pisca, inače člana Odbora za međunarodnu saradnju Udruženja književnika Srbije.\nMinistarstvo spoljnih poslova Srbije raspisalo je konkurs za sufinansiranje projekata koji svojim kvalitetom doprinose očuvanju i jačanju veza između Srbije i Srba u dijaspori. Sve informacije o konkursima i proceduri prijavljivanja mogu se pronaći na linku http://www.dijaspora.gov.rs/uprava-za-dijasporu-konkursi/.\nU Jardenitu, lokaciji na reci Jordan označenoj u Izraelu kao mesto Hristovog krštenja, 1. marta 2019. godine svečano je otkrivena ploča sa ćiriličnim natpisom na srpskom jeziku - citatom iz Novog zaveta.\nIzrada i postavljanje natpisa omogućena je donacijama hodočasnika iz Srbije, posebno prilozima poklonika iz Šapca, uz podršku starešine hrama SPC "Sv. Apostola Patra i Pavla" prote Tomislava Lukića. U prisustvu nekoliko desetina poklonika iz Srbije, ploču sa natpisom svečano su otkrili, uz kraću ceremoniju i prigodne govore, direktorka Jardenit-centra Sarit Gani, ambasador Srbije Milutin Stanojević i prota Tomislav Lukić. Ovo je 112. ploča otvorena u Jardenitu, na isto toliko jezika i sa istim citatom iz Jevanđelja po Marku - poglavlje 1:9-11 - koji se odnosi na čin svetog krštenja u reci Jordan.\nU svom obraćanju ambasadaor Stanojević pozdravio je postavljanje srpskog ćiriličnog natpisa među toliko drugih iz sveta, čestitajući proti Tomislavu, donatorima i poklonicima na ovom činu. Kako je istakao, iako nije izvesno da li je ova lokacija autentično mesto Hristovog krštenja, sama činjenica da se radi o reci Jordan koja ima tretman svetilišta za sve hrišćane u svetu i mestu koje godišnje posećuje više od pola miliona hrišćanskih hodočasnika, svedoči o velikom značaju postavljanja srpskog natpisa, a posebno za srpske vernike i poklonike.\nGradonačelnik Beograda prof. dr Zoran Radojević i gradonačelnik Šapca Nebojša Zelenović učestvovali su na 33. međunarodnoj konferenciji gradonačelnika (Jerusalim, Tel Aviv, 24-28. februara 2019. godine), na kojoj su učešće uzela ukupno 25 gradonačelnika iz sveta.\nTema konferencije - organizovane od strane Američkog jevrejskog kongresa, Američkog saveta za svetsko jevrejstvo, Federacije lokalnih samouprava Izraela i Ministarstva spoljnih poslova Izraela - bila je "Inovativni gradovi", kao i aktuelni problemi i izazovi sa kojima se suočavaju urbani centri, te pitanja održivog razvoja gradova, korišćenje inovacija, visoke tehnologije, energije i kibernetike. U okviru programa goste je primio i premijer Izraela Benjamin Netanijahu.\nU Tel Avivu je 12-13. februara 2019. godine održan Međunarodni sajam turizma - IMTM 2019, na kome su, u okviru veoma posećenog štanda Srbije, turističke potencijale zemlje predstavile Turistička organizacija Srbije, Turistička organizacija Beograda, Turistička organizacija Subotice, Er Srbija i nekoliko agencija. Prvog dana sajma Beograd je dobio priznanje kao jedna od najpopularnijih destinacija izraelskih turista u 2018. godini, prema rang listi najznačajnijeg izraelskog portala za putovanja Lametayel. Priznanje je, u formi plakete, uručeno zameniku direktora TOB-a Slobodanu Unkoviću. Turisti iz Izraela su u 2018. godini bila na 7. mestu po broju ostvarenih noćenja u Beogradu i u prvih 15 po broju dolazaka u Beograd.\nUčešće turističkog sektora Srbija na sajmu u Tel Avivu svojim prisustvom su podržali ambasador Milutin Stanojević i savetnik Dejan Blagojević.\nU Kfar Sabi je, u organizaciji gradske uprave, 1. februara 2019. godine otkriveno spomen obeležje „Kladovo Šabac“ posvećeno postradalim jevrejskim izbeglicama iz „Kladovskog transporta“. Prisutnima su se obratili zamenik gradonačelnika Kfar Sabe Amir Kolman, ambasador Srbije Milutin Stanojević, ambasador Austrije Martin Vajs, direktorka osnovne škole „Ben Gurion“ Maja Ganon, kao i predstavnik udruženja „Kladovo-Šabac“ Ofer Rot ispred rodbine i potomaka preživelih.\nU svom obraćanju ambasador Milutin Stanojević je istakao značaj čuvanja uspomene na ovu tragediju u kojoj je ubijena većina od oko 1200 jevrejskih izbeglica, kao i neophodnost negovanja sećanja na sve ubijene Srbe, Jevreje i Rome tokom nemačke okupacije Srbije u Drugom svetskom ratu. U tom smislu pohvalio je aktivnosti koje su u tom cilju prethodnih godina organizovali grad Kfar Saba i njegovi žitelji, posebno istakavši aktivnosti škole „Ben Gurion“, njenog nastavnog osoblja, đaka i roditelja. Ukazao je da u Srbiji na nekoliko lokacija, u Beogradu, Šapcu i lokaciji Zasavica u njegovoj blizini, kao i samom Kladovu, postoje spomen obeležja posvećena „Kladovskom transportu“, na kojima se svake godine organizuju komemorativni skupovi. Takođe, prisutne je upoznao i da opština Kladovo svakog maja organizuje „Seminare o Jevrejskim porodicama“ posvećene čuvanju uspomene na žrtve konvoja. Ambasador je istakao da je ponosan na tadašnje žitelje Kladova i Šapca koji su učinili sve što je bilo u njihovoj moći u datim okolnostima da olakšaju patnje ovih Jevreja i spasu ih. Posebno je istakao značaj sećanja na tragediju Holokausta i obrazovanja navih pokoljenja o njoj, jer se jedino na taj način može sprečiti da se ona ponovi.\nU skladu sa odlukom Vlade Republike Srbije, počev od 25. januara 2019. godine, državljani Federacije Sv. Kits i Nevis i Republike Palau, nosioci svih vrsta pasoša, mogu da bez vize ulaze, tranzitiraju i borave na teritoriji Republike Srbije do 90 dana od datuma ulaska u zemlju, u periodu od 180 dana.\nTrinaestoro učenika 3. i 4. razreda XIII beogradske gimnazije, u pratnji direktora Bojana Vučkovića i dvoje profesora, posetilo je Izrael u periodu od 20. do 24. decembra 2018. godine. Poseta mladih ambasadora Srbije, realizovana u okviru uspostavljene saradnje gimnazije sa Izraelskim centrom za mlade lidere, imala je za cilj propagiranje razvoja liderskih veština, socijalnog uticaja, ohrabrivanje volonterizma i društvenog angažmana. Tokom boravka, učenici su imali priliku da se upoznaju sa izraelskom i jevrejskom tradicijom i kulturom, kao i sa specifičnostima Tel Aviva i Jerusalima.\nU nedelju 23. decembra 2018. godine posetili su Ambasadu u Tel Avivu, gde ih je ambasador Milutin Stanojević upoznao sa osnovnim zadacima Ambasade, istorijom prijateljskih veza Srba i Jevreja i aktuelnim bilateralnim odnosima Srbije i Izraela, kao i sa specifičnostima diplomatskog života u Izraelu.\nPredsednik Pokrajinske vlade Vojvodine Igor Mirović boravio je u radnoj poseti Izraelu, gde je 17. decembra 2018. godine učestvovao na promociji turističkih potencijala Vojvodine, koju je u Tel Avivu priredila Turistička organizacija Vojvodine pred više od trideset predstavnika agencija i novinara iz Izraela.\nNa ovoj promociji predstavljeni su potencijali i mogućnosti za dolazak turista iz Izraela u našu zemlju.\nIstog dana predsednik Mirović imao je bilateralni sastanak sa generalnim direktorom Ministarstva poljoprivrede i ruralnog razvoja Izraela Šlomom Ben Elijahuom, s kojim je razgovarao o saradnji u oblasti poljoprivrede i ekonomskog razvoja.\nPoslanik Narodne skupštine Srbije dr Milorad Mijatović, član delegacije Narodne skupštine u Interparlamentarnoj uniji, učestvovao je na Seminaru o ostvarivanju ciljeva održivog razvoja, koji je u saradnji Kneseta i Interparlamentarne unije, održan u Jerusalimu 20-22. novembra 2018. godine.\nU realizaciji jednog dela zvaničnog programa Seminara učestvovao je i ambasador Srbije u Tel Avivu Milutin Stanojević.\nPovodom obeleževanja Dana primirja u Prvom svetskom ratu, 11. novembra 2018. godine, na groblju Komonvelta u Ramli održana je komemorativna ceremonija, u organizaciji britanske ambasade.\nIspred Ambasade Republike Srbije venac su položili ambasador Milutin Stanojević i izaslanik odbrane pk Predrag Kostić.\nU skladu sa odlukom Vlade Republike Srbije od 25. oktobra 2018. godine, državljani Antigve i Barbuda, Grenade, Komonvelt Dominikane, kao i Trinidada i Tobaga, nosioci svih pasoša, mogu da bez vize ulaze, tranzitiraju i borave na teritoriji Republike Srbije do 90 dana od datuma ulaska u zemlju, u periodu od 180 dana.\nDržavljani navedenih zemalja, nosioci svih pasoša, koji žele da uđu i borave na teritoriji Republike Srbije u periodu koji je duži od 90 dana, ili da se školuju, žive, zaposle se, bave se medijskom delatnošću ili nekim drugim aktivnostima, dužni su da podnesu zahtev za vizu pre ulaska na teritoriju Republike Srbije.\nMinistar Nedimović posetio je Izrael 11. oktobra 2018. godine na poziv ministra poljoprivrede i ruralnog razvoja Urija Ariela.\nDva ministra su na bilateralnom sastanku obostrano konstatovali zadovoljstvo prijateljskim odnosima dveju zemalja i stepenom političke saradnje. Dogovoreni su konkretni koraci u cilju unapređenja saradnje - usaglašavanje i potpisivanje sporazuma o slobodnoj trgovini poljoprivrednim proizvodima, kao i osavremenjavanje i proširenje postojećeg sporazuma o saradnji dve zemlje u oblasti poljoprivrede potpisanog 2009. godine. Takođe, razmatrane su i mogućnosti zajedničkog nastupa na realizaciji projekata iz oblasti poljoprivrede u trećim zemljama.\nMinistar Nedimović je pored sastanka sa ministrom Arielom, tokom posete Izraelu, imao i niz sastanaka sa predstavnicima izraelskih kompanija koje su zainteresovane za investiranje u Srbiju i za realizaciju zajedničkih projekata.\nPomoćnik ministra zdravlja za evropske integracije i međunarodnu saradnju Srbije Danijela Urošević posetila je Izrael, gde je u Tel Avivu učestvovala na sastancima Svetske zdravstvene organizacije i Zdravstvene mreže Jugoistopčne Evrope.\nPrvog dana 10. jula 2018. godine, održan je ministarstki sastanak u organizaciji SZO, Ministarstva zdravlja Izraela i Zdravstvene mreže JIE, čija centralna tema je bila unapređenje zdravog starenja. Skup su svojim izlaganjima otvorili pomoćnik ministra zdravlja Izraela Jakov Licman i regionalni direktor SZO za Evropu Žužana Jakab. Narednog dana održan je 40. Plenarni sastanak Zdravstvene mreže JIE, čija je tema bila obezbeđenje primarne zdravstvene zaštite za populaciju koja stari.\nDanijela Urošević je aktivno učestvovala na oba skupa, gde je u nekoliko istupanja i prezentacija upoznala učesnike sa situacijom u Srbiji po navedenim pitanjima, kao i sa saradnjom naše zemlje sa SZO u ovim i drugim oblastima. Takođe, predsedavala je sastankom Izvršnog odbora Zdravstvene mreže JIE.\nPotpredsednik Narodne skupštine i predsednik Parlamentarne grupe prijateljstva sa Izraelom prof. dr Vladimir Marinković prisustvovao je konferenciji povodom obeležavanja 70 godina osnivanja Države Izrael koja je održana 11. jula 2018. godine u izraelskom Knesetu.\nDomaćin konferencije je bio predsednik Kneseta Juli Edelštajn, a prisustvovali su predsednici parlamentarnih grupa prijateljstva sa Izraelom iz 32 zemlje. Marinković je u obraćanju prisutnima posebno naznačio odlične odnose Izraela i Srbije, veliko prijateljstvo srpskog i jevrejskog naroda, koja veže teška zajednička sudbina i borba tokom Drugog svetskog rata. Dobri odnosi dve zemlje ogledaju se u sve većoj ekonomskoj razmeni, investicijama izraelskih kompanija u Srbiju i ogromnom prilivu turista iz Izraela u Srbiju. On je pozvao predsednika Parlamentarne grupe prijateljstva sa Srbijom u izraelskom Knesetu Odeda Forera da poseti Srbiju i da se na taj način maksimalno intenzivira parlamentarna saradnja, koja je od velikog značaja za sveukupne odnose dve zemlje.\nOva poseta je realizovana posle veoma uspešne posete predsednice Narodne skupštine Maje Gojković Knesetu, u februaru ove godine, koja je širom otvorila vrata za saradnju parlamentaraca i parlamentarnih odbora.\nDržavni sekretar Ministarstva unutrašnjih poslova Srbije Dijana Hrkalović posetila je Izrael, gde je u Jerusalimu učestvovala u radu Međunarodnog ministarskog foruma o unutrašnjoj bezbednosti.\nU svom istupanju, Hrkalović je upoznala učesnike foruma sa aktivnostima Srbije na očuvanju bezbednosti i što efikasnije borbe protiv terorizma kako na unutrašnjem, tako i na međunarodnom planu, kroz saradnju i koordinaciju sa zemljama regiona, ali i širom sveta. Ona je istakla da je cilj Srbije sprečavanje regrutacije potencijalnih terorista i presecanje kanala njihovog finansiranja i komunikacija.\nForum je održan u periodu od 12. do 14. juna 2018. godine, uz učešće ministara unutrašnjih poslova iz preko 20 zemalja širom sveta.\nMinistar za inovacije i tehnološki razvoj Srbije Nenad Popović boravio je od 29. do 30. maja 2018. godine u Izraelu, gde je u Jerusalimu učestvovao na međunarodnoj konferenciji na nivou ministara zaduženih za nauku i tehnologiju „Thinking out of the box“.\nMinistar Popović se, na marginama konferencije 29. maja sastao sa ministrom nauke i tehnologije Izraela Ofirom Akunisom, imao bilateralne razgovore sa predstavnicima Nemačke, Češke i Japana i niz susreta sa predstavnicima drugih zemalja učesnika. Uzeo je aktivno učešće na jednom od panela naslovljenom „Od razvoja proizvoda do globalnog uspeha“.\nNarednog dana, 30. maja u Knesetu se sastao sa ministrom poljoprivrede i ruralnog razvoja Izraela Urijem Arijelom, a u Jerusalimskoj patrijaršiji ga je primio patrijarh Teofil III.\nNa sastanku sa ministrom Akunisom, razgovarano je o nastavku saradnje Srbije i Izraela u oblastima kosmičke tehnologije i inovacija, a dogovorena je i saradnja u oblasti start-up zajednica i naučno-istraživačkih instituta.\nTokom sastanka sa ministrom Arijelom, razgovarano je o digitalizaciji i primeni IT u poljoprivredi i dogovoreno intenziviranje saradnje srpskih i izraelskih eksperata iz poljoprivrednih instituta putem realizovanja zajedničkih programa u oblastima precizne poljoprivrede i hortikulture.\nDirektor Agencije za restituciju Srbije Strahinja Sekulić boravio je 14-17. maja 2018. godine u poseti Izraelu. Poseta je organizovana od strane Ministarstva spoljnih poslova i Ministarstva za socijalnu jednakost Izraela, gde je imao radne sastanke. Ovom prilikom izraelska strana je ponovila ocenu da su zakonska rešenja koja je Srbija usvojila model za regulisanje pitanja povraćaja imovine žrtvama Holokausta bez naslednika, o čemu su Izrael i relevantne jevrejske organizacije i ranije iznosile javne pohvale, uz poziv drugim zemljama da slede primer Srbije. Tokom posete, gospodin Sekulić imao je razgovore i sa predstavnicima Svetske jevrejske organizacije i Svetskog jevrejskog kongresa, a sastao se i sa predstavnicima Udruženja useljenika iz bivše Jugoslavije.\nPokrajinski sekretar za poljoprivredu, vodoprivredu i šumarstvo APV Mr Vuk Radojević posetio je Izrael u periodu od 7. do 9. maja 2018.g. radi učešća na sajmu poljoprivrede Agriteh 2018. U delegaciji su bili i direktor JVP "Vode Vojvodine" Slavko Vrndžić i podsekretar u pokrajinskom sekretarijatu Ljiljana Andrić.\nTokom posete, pored obilaska sajamskih sadržaja, gospodin Radojević se sastao sa generalnim direktorom u Ministarstvu poljoprivrede i ruralnog razvoja Izraela Šlomom Ben Elijahuom, a imao je i odvojene sastanke sa predstavnicima eminentnih izraelskih kompanija Avital, Netafim, Rimon i Tahal i posetio najveći poljoprivredni istraživački centar u Izraelu "Volkani".\nMinistar prosvete, nauke i tehnološkog razvoja Srbije Mladen Šarčević posetio je Izrael u cilju razgovora sa predstavnicima "Jad Vašema" o unapređenju saradnje u oblasti izučavanja Holokausta i mogućnostima realizacije zajedničkih aktivnosti na tom planu. Tokom posete sastao se sa Josijem Gevirom, direktorom za spoljne poslove i višim asistentom Direktorata "Jad Vašema", dr Haimom Gertnerom, direktorom Arhiva i Rišel Bad Kaplan, direktorom međunarodne škole za izučavanje Holokausta. Ministar Šarčević je prilikom obilaska položio venac u "Dvorani sećanja" odavši poštu žrtvama Holokausta, a posebno se poklonio žrtvama ustaškog logora Jasenopac. Tokom posete ministar Šarčević sastao se i sa Teofilom III, patrijarhom Jerusalima i sve Palestine.\nKonkurs za sufinansiranje projekata koji doprinose očuvanju i jačanju veza matične države i dijaspore, kao i matične države i Srba u regionu raspisuje se jednom godišnje, a ove godine će trajati do 30. marta.\nInformacije, uslovi i način realizacije Konkursa mogu se naći na sledećim linkovima:\nPredsednica Narodne skupštine Republike Srbije Maja Gojković boravila je, na poziv predsednika Kneseta Julija Edelštajna, u zvaničnoj poseti Državi Izrael 13-14. februara 2018. godine.\nGojković i Edelštajn imali su veoma sadržajan sastanak na kome su obostrano potvrđeni dobri odnosi Srbije i Izraela bazirani na tradiciji prijateljstva dva naroda i istaknuta spremnost i otvorenost za saradnju, kako u okviru odbora dva parlamenta i parlamentarnih grupa prijateljstva, tako i na multilateralnom planu u okviru međunarodnih parlamentarnih organizacija. Predsednici dvaju parlamenata su razgovarali i o produbljivanju saradnje u oblastima ekonomije, informacionih tehnologija, inovacija, građevine, poljoprivrede i turizma.\nPored sastanka sa Edelštajnom, predsednica Narodne skupštine imala je i odvojene sastanke sa liderom opozicije u Knesetu Isakom Hercogom i liderom stranke "Ješ Atid" poslanikom Jairom Lapidom.\nTokom posete, predsednica Narodne skupštine obišla je memorijalni centar posvećen žrtvama holokausta "Jad Vašem" u Jerusalimu, gde je u "Dvorani sećanja" polaganjem venca odala poštu žrtvama holokausta u Drugom svetskom ratu, posebno se poklonivši žrtvama ustaškog logora Jasenovac.\nOva poseta imala je i poseban istorijski aspekt, s obzirom da se radilo o prvoj poseti predsednika Narodne skupštine Republike Srbije Državi Izrael. Obostrano je ocenjena kao izuzetno značajna za dalji razvoj parlamentarne saradnje, ali i šire za razvoj ukupnih bilateralnih odnosa dve zemlje. Njenoj uspešnoj realizaciji, svojim učešćem, doprineli su i predsednici parlamentarnih grupa prijateljstva potpredsednik NS RS prof. dr Vladimir Marinković i Oded Forer.\nUz podršku Ambasade RS u Izraelu, 7. februara 2018. u Tel Avivu, u hotelu Hilton, održana je prezentacija turističkih potencijala Srbije. Prezentacija je organizovana od strane Turističke organizacije Srbije i Turističke organizacije Beograda, u partnerstu sa izraelskom agencijom OpenSky, uz učešće predstavnika turističkih organizacija iz Srbije koji su učestvovali na Međunarodnoj turističkoj izložbi IMTM 2018, većeg broja turističkih predstavnika iz Izraela, kao i predstavnika medija (kako naših, tako i izraelskih).\nU prigodnom obraćanju, ambasador Milutin Stanojević je istakao visok stepen turističke razmene, posebno iz pravca Izraela ka Srbiji, ostvaren poslednjih godine, uz isticanje da je rastući trend posebno prisutan u protekloj godini kada je zabeležen rast od 195% u broju noćenja izraelskih turista (Izrael drugi po broju noćenja u Beogradu, a 11. u Srbiji). Tom prilikom, naglasio je da je Srbija oduvek imala prijateljske odnose i veze sa Izraelom, ali da je u poslednjih nekoliko godina, više nego ikad, postala veoma atraktivna lokacija za izraelske turiste, zahvaljujući, između ostalog, i promociji ovakve vrste – kroz okupljanje najznačajnijih turističkih predstavnika obe zemlje na jednom mestu na prezentacijama i sajmovima, ali i aktivnu i kontinuiranu promociju turističkih prednosti Srbije koja se odvija tokom čitave godine. Pozdravio je dosadašnje napore obe strane u cilju daljeg unapređenja turističke saradnje i uputio poziv izraelskoj strani da nastavi da promoviše i otkriva Srbiju kao pogodnu turističku destinaciju, podržavajući pozitivan trend u turističkoj razmeni.\nPrezentacije o turističkoj ponudi Srbije su održale Marija Labović, direktor TOS i Jelena Stanković, iz Odeljenja za odnose sa javnošću pri TOB. Ovom prilikom su održani i direktni razgovori (B2B sastanci) izraelskih i srpskih turističkih predstavnika, u cilju konkretizovanja predloga unapređenja saradnje u oblasti turizma.\nU Tel Avivu je 6. februara o.g. otvoren Međunarodni turistički sajam – Turistička izložba IMTM 2018, na kojoj svoj izložbeni prostor imaju i predstavnici turističkog sektora Srbije (Turistička organizacija Srbije, Turistička organizacija Beograda, Turistička organizacija Subotice, Serbia Tour Operator, Omniturs, S-Travel DMC, Atomska banja iz Gornje Trepče i JP Stara planina). Na poziv izraelske strane, a u cilju uspostavljanja još čvršće saradnje u oblasti turizma, u Izraelu povodom sajma boravi državni sekretar Ministarstva trgovine, turizma i telekomunikacija R. Srbije dr Miroslav Knežević. Ispred Turističke organizacije Srbije, na sajmu učestvuje i direktorka TOS Marija Labović.\nUoči svečanog otvaranja sajma, na marginama ove manifestacije, državni sekretar Ministarstva trgovine, turizma i telekomunikacija RS dr M. Knežević i ambasador M. Stanojević imali su susret i razgovor sa ministrom turizma Izraela Jarivom Levinom. Obostrano je ocenjeno da je turizam jedna od oblasti u kojoj postoje najveći potencijali za dalji razvoj saradnje, što može da ima pozitivan efekat na ukupne bilateralne odnose i veze.\nNa prigodnoj svečanosti organizovanoj 10. januara 2018. godine u Ministarstvu spoljnih poslova Izraela, šef državnog Protokola Meron Ruven uručio je Borisu Krasnom egzekvaturu, a ambasador Milutin Stanojević original patentnog pisma, čime je on postao novi počasni konzul Srbije u Izraelu, sa sedištem u Jerusalimu.\nTom prilikom, ambasador Milutin Stanojević istakao je da je otvaranje još jednog počasnog konzulata u Izraelu samo po sebi potvrda dobrih odnosa dve zemlje i izrazio uverenje da će Boris Krasni, kao ugledni konsultant i poslovni čovek, cenjen i van Izraela, doprineti njihovom daljem unapređenju.\nU Knesetu je 26. decembra 2017. godine održana svečana ceremonija dodele povelja za izuzetan doprinos jačanju veza između Izraela i Srbije u organizaciji predsednika Parlamentarne grupe prijateljstva sa Srbijom, poslanika Odeda Forera.\nMeđu dobitnicima je i ambasador Republike Srbije u Državi Izrael Milutin Stanojević, koji je tom prilikom, zahvalivši se na ovom značajnom priznanju, istakao dugogodišnju tradiciju prijateljstva dva naroda, iskovanu u najtežim istorijskim okolnostima, na osnovu koje dve zemlje mogu sa velikim optimizmom da gledaju na razvoj odnosa u budućnosti. Naglasio je da mu je, kao ambasadoru Srbije u Izraelu, angažman značajno olakšan zahvaljujući doprinosu istaknutih pojedinaca, dobitnika povelje, od kojih su mnogi čitavu svoju profesionalnu karijeru posvetili građenju mostova između dve naroda i dve zemlje, a da mu je kao dobitniku ovog priznanja izuzetna čast što se našao u grupi sa njima.\nDobitnici priznanja su i novinar i predsednik Asocijacije izraelsko-srpskog prijateljstva Majkl Frojnd, dizajner Dan Rajzinger, muzikolog Dušan Mihalek, književnica Ana Šomlo, prevodilac Dina Katan Ben Cion, kao i drugi istaknuti članovi Udruženja Jevreja sa prostora bivše Jugoslavije Mirijam Aviezer, Aleksandar Nikolić, dr Eliezer Papo, Ivan Čerešnječ i urednik biltena "Most" Milan Fogel.\nUčesnicima su se obratili i domaćin Oded Forer, direktor za Balkan u MIP Izraela mab. Dan Orijan i inženjer Joseš Žamboki, inicijator osnivanja Izraelsko-srpskog privrednog društva i nekadašnji predsednik Udruženja Jevreja sa prostora bivše Jugoslavije. Njin trojica su, kao potpisnici povelje ispred pomenutih institucija svečano uručivali ova priznanja.\nMinistar bez portfelja u Vladi Republike Srbije zadužen za inovacije i tehnološki razvoj Nenad Popović boravio je 23-25. decembra 2017. godine u zvaničnoj poseti Državi Izrael. Tokom posete imao je odvojene sastanke sa ministrom nauke, tehnologije i svemira Ofirom Akunisom, generalnim direktorom Ministarstva spoljnih poslova Juvalom Rotemom, čelnim ljudima Izraelske agencije za inovacije, naučno-istraživačkog centra Volkani pri Ministarstvu poljoprivrede i ruralnog razvoja, Univerziteta Bar-Ilan, kao i predstavnicima nekih od vodećih kompanija IT sektora. Ministar Popović posetio je i Memorijalni centar posvećen žrtvama holokausta Jad Vašem u Jerusalimu, gde je položio venac.\nNa sastanku sa ministrom Akunisom dogovoreno je potpisivanje Memoranduma o razumevanju o saradnji u oblasti inovacija i digitalne ekonomije između dve zemlje, kao i formiranje međuvladinog komiteta za saradnju. Ovaj susret je obostrano ocenjen kao veoma značajan za dalji razvoj inovacione i naučno-tehnološke saradnje Srbije i Izraela.\nU organizaciji Međunarodne škole pri Memorijalnom centru Holokausta „Jad Vašem“, 4. decembra je otvoren seminar za arhiviste i bibliotekare iz Srbije na kojem učestvuje 25 predstavnika najznačajnijih arhivskih i bibliotekarskih institucija iz Srbije. Ovo je prvi seminar takve vrste organizovan u „Jad Vašemu“, što samo po sebi govori o visokom stepenu saradnje između relevantnih institucija u Srbiji i ovog memorijalnog centra. Fokusiran je na specifična pitanja vezana za arhivski i bibliotekarski rad u oblasti Holokausta i načinima korišćenja raspoložive dokumentacije za širenje znanja o Holokaustu.\nPovodom početka seminara, učesnike su ispred domaćina pozdravili direktorka Odeljenja za Evropu Rišel Bad Kaplan, direktor za spoljne poslove i pomoćnik predsednika dr Josi Gevir, direktor biblioteka dr Robert Rozet i predstavnici Arhiva „Jad Vašema“. Ispred učesnika, govorio je Miško Stanišić, direktor „Terraforming“, NVO iz Srbije koja je bila angažovana na realizaciji ovog projekta. S naše strane, učesnicima se obratio ambasador Milutin Stanojević, koji je izrazio zahvalnost domaćinima na organizaciji seminara i istakao značaj saradnje u oblasti izučavanja Holokausta.\nPovodom obeleževanja Dana primirja u Prvom svetskom ratu, 12. novembra 2017. godine, na groblju Komonvelta u Ramli održana je komemorativna ceremonija, u organizaciji britanske ambasade.\nPovodom Jevrejske nove godine, predsednik Države Izrael Ruven Rivlin ugostio je, na prijemu u Jerusalimu, predstavnike ovdašnjeg diplomatskog kora.\nTom prilikom ambasador Republike Srbije u Državi Izrael Milutin Stanojević imao je kraći susret i razgovor sa predsednikom.\nSporazum između Vlade Republike Srbije i Vlade Kraljevine Tajland o ukidanju viza za nosioce diplomatskih i službenih pasoša stupio je na snagu 8. septembra 2017. godine. Od ovog datuma, državljani obe zemlje, nosioci diplomatskih i službenih pasoša, imaju pravo na ulazak, tranzit i boravak na teritoriji druge države bez vize u trajanju do 90 dana od datuma ulaska.\nSporazum između Vlade Republike Srbije i Vlade Republike Indonezije o ukidanju viza za nosioce diplomatskih i službenih pasoša stupio je na snagu 2. septembra 2017. godine. Od ovog datuma, državljani obe zemlje, nosioci diplomatskih i službenih pasoša, imaju pravo na ulazak, tranzit i boravak na teritoriji druge države bez vize u trajanju do 30 dana od datuma ulaska.\nAmbasada Republike Srbije u Državi Izrael obeležila je Dan sećanja na prognane i stradale Srbe održavanjem parastosa u Ruskoj pravoslavnoj crkvi Svetog Petra i Svete Tabite u Tel Avivu (Jafa) 5. avgusta 2017. godine.\nU prostorijama Memorijalnog centra „Jad Vašem“ u Jerusalimu 31. jula 2017. godine potpisan je Memorandum o razumevanju između Ministarstva prosvete, nauke i tehnološkog razvoja Republike Srbije i „Jad Vašema“.\nMemorandum koji je prethodno potpisao ministar prosvete, nauke i tehnološkog razvoja Srbije Mladen Šarčević, ispred „Jad Vašema“ potpisao je direktor Međunarodne škole dr Ejal Kaminka, a u prisustvu pomoćnika ministra prosvete, nauke i tehnološkog razvoja Srbije dr Aleksandra Pajića. Potpisivanje memoranduma je plod višegodišnje uspešne saradnje ove dve institucije, pre svega kroz realizaciju seminara za nastavnike i prosvetne radnike iz Srbije o Holokaustu, koji se već deset godina u nizu organizuje u Međunarodnoj školi „Jad Vašema“.\nU organizaciji Međunarodne škole pri Memorijalnom centru „Jad Vašem“ u Jerusalimu od 24. do 31. jula 2017.g. održan je seminar o Holokaustu za prosvetne radnike iz Republike Srbije i Republike Srpske. Ovo je jubilarni deseti po redu godišnji seminar za učesnike iz Srbije (šesti za učesnike iz Srpske), organizovan kao „Seminar for Serbian Speaking Teachers and Educators“.\nOtpravnik poslova a.i. Dejan Blagojević prisustvovao je formalnom završetku seminara 31. jula kojom prilikom se u svom obraćanju zahvalio domaćinima na odličnoj organizaciji i višegodišnjoj uspešnoj saradnji. Ukazao je na značaj izučavanja Holokausta i čuvanja sećanja na njegove žrtve, kao i prenošenja znanja na naredna pokolenja u čemu prosvetni radnici imaju ključnu ulogu.\nMinistar odbrane Republike Srbije Aleksandar Vulin boravio je u zvaničnoj poseti Državi Izrael 24-25. jula 2017. godine, tokom koje se sastao sa ministrom odbrane Avigdorom Libermanom sa kojim je potpisao Sporazum o saradnji u oblasti odbrane između dve zemlje.\nTokom posete ministar Vulin sastao se i sa Teofilom III, patrijarhom Jerusalima i sve Palestine, a posetio je i Memorijalni centar posvećen žrtvama holokausta Jad Vašem, gde je položio venac.\nProšle nedelje, 6. aprila 2017, u Tel Avivu je održana završna ceremonija Međunarodnog seminara o integralnom menadžmentu zaštite biljaka.\nSeminar je organizovan od strane Ministarstva spoljnih poslova Izraela, Izraelske agencije za međunarodnu razvojnu saradnju - MASHAV, Ministarstva poljoprivrede i ruralnog razvoja Izraela, Centra za međunarodnu razvojnu saradnju u oblasti poljoprivrede i Istraživačke organizacije za poljoprivredu.\nUčesnici seminara su imali priliku da se sretnu sa stručnjacima iz date oblasti, posebno po pitanju zaštite bilja - integralnog menadžmenta zaštite, kao i da istraže, kroz konkretne projekte, mogućnosti za primenu izraelske tehnologije u našim uslovima.\nPredstavnici iz Srbije - dr Sonja Tančić Živanov, iz Instituta za ratarstvo i povrtarstvo Novi Sad, dr Milan Brankov iz Instituta za kukuruz Zemun polje i Miloš Petrović, asistent na Poljoprivrednom fakultetu u Novom Sadu, dobili su diplome-sertifikate o završenom kursu. U ime Ambasade, konzul dr Sonja Stoiljković je uručila diplome našim učesnicima.\nObaveštavamo vas da je Gradska uprava Grada Beograda, Sekretarijat za kulturu, objavio Javni međunarodni otvoreni dvostepeni konkurs za izradu idejnog rešenja za spomen- obeležje Zoranu Đinđiću na Studentskom trgu u Beogradu.\nDetaljnije informacije o konkursu možete pronaći na linku: SPOMEN-OBELEŽJE ZORANU ĐINĐIĆU\nPrvi potpredsednik Vlade i ministar spoljnih poslova Srbije Ivica Dačić razgovarao je, tokom svoje radne posete Izraelu 5.januara 2017.godine, sa najvišem zvaničnicima Ministarstva spoljnih poslova, sa ministrom za regionalnu saradnju Izraela Cahijem Hanegbijem i zamenikom ministra spoljnih poslova pri Kabinetu premijera Majklom Orenom.\nTom prilikom konstatovan je visok stepen prijateljstva dve zemlje i dva naroda, posebno potvrđen u najtežim momentima istorije. Ministar Dačić posebno je zahvalio za podršku i razumevanje Izraela po pitanju KiM, a izraelska strana potvrdila je čvrsto opredeljenje da ostane na toj poziciji. Sagovornici ministra Dačića su i ovom prilikom izrazili zahvalnost zbog usvajanja Zakona o restituciji žrtvama Holokausta u Srbiji i opredeljenje Srbije da okonča projekat izgradnje Memorijalnog centra Staro sajmište.\nTokom posete, ministar Dačić obišao je Memorijalni centar Holokausta Jad Jašem u Jerusalimu, gde je položio venac u Dvorani sećanja i poklonio se žrtvama stradalih u Jasenovcu. Posetio je i grob Šimona Peresa, bivšeg predsednika Izraela, gde je položio venac.\nAnsambl za modernu muziku „Gradilište“ iz Beograda otvorio je, svojim nastupom 13.decembra 2016.godine, novu sezonu koncerata savremene muzike u dvorani Klermont Univerziteta Tel Aviv.\nPijanistkinja Neda Hofman, mecosopran Ana Radovanović, flautistkinja Marina Nenadović i violončelista Srđan Sretenović, izvodeći dela srpskih i izraelskih savremenih kompozitora, na virtuozan način predstavili su izraelskoj publici srpsku muzičku kulturu.\nKoncertu su prisustvovali ambasador Srbije u Izraelu Milutin Stanojević, izraelski kompozitori čija dela su izvođena, predstavnici Saveza kompozitora Izraela, kao i profesori i studenti Akademije Mehta-Buhman pri telavivskom univerzitetu.\nNiška crkvena pevačka družina „Branko“ nastupila je 27.novembra 2016.g. u dvorani centra „Notr Dam“ u Jerusalimu. Ovaj koncert upriličen je na inicijativu predstavnika družine, a organizovan posredstvom Ambasade Republike Srbije u Izraelu, uz blagoslov i podršku srpskog patrijarha Irineja i patrijarha Jerusalima i sve Palestine Teofila III.\nVeoma dobro posećenom koncertu, pored predstavnika ovdašnjeg diplomatskog kora, prisustvovali su i predstavnici Jerusalimske patrijaršije na čelu sa patrijarhom Teofilom III.\nNakon nekoliko uvodnih, pozdravnih numera koje je izveo pravoslavni hor Crkve Svetog Jakova iz Jerusalima, hor „Branko“ je ovdašnjoj javnosti sjajnim nastupom na najbolji način predstavio srpsku duhovnu i svetovnu horsku muziku.\nPovodom obeležavanja Dana primirja u Prvom svetskom ratu, u nedelju 13. novembra 2019. godine održana je komemorativna ceremonija na groblju Komonvelta u Ramli, u blizini Tel Aviva. Na ovom groblju, kao ni u Izraelu, ne postoji poseban srpski vojni memorijal, a tradicionalna ceremonija sećanja na savezničke žrtve iz Prvog svetskog rata obavlja se u organizaciji britanske ambasade.\nKomemorativnoj ceremoniji prisustvovali su predstavnici izraelskih institucija i armije, izraelskih veterana i članovi ovdašnjeg diplomatskog i vojnog kora.\nIspred Ambasade Republike Srbije venac su položili ambasador Milutin Stanojević i izaslanik odbrane puk. Predrag Kostić.\nPredsednik Republike Srbije Tomislav Nikolić prisustvovao je, 30. septembra u Jerusalimu, državnoj ceremoniji i državnoj sahrani 9. predsednika Države Izrael Šimona Peresa. U okviru predsedničke delegacije Republike Srbije, sahrani su prisustvovali i MIlutin Stanojević, ambasador u Izraelu i Ivan Mrkić, savetnik predsednika.\nU slučaju namere da u predstojećem periodu putujete u Izrael, molimo da povedete računa o pogoršanoj bezbednosnoj situaciji koja se, od sredine septembra 2015.godine, manifestuje gotovo svakodnevnim nasilnim incidentima i terorističkim napadima. Zbog njihove učestalosti i rasprostranjenosti ne bi trebalo isključiti i mogućnost terorističkih napada u koje mogu biti uvučeni i strani turisti.\nU tom smislu, savetujemo državljanima R.Srbije da ponovo razmotre odluku o putovanju u Izrael, a ukoliko ostanu pri tome, da prilikom boravka posebno obrate pažnju na bezbednost na mestima javnog okupljanja, a naročito u Starom gradu Jerusalima.\nNašim građanima sugerišemo i da se redovno informišu o razvoju situacije u lokalnim medijima. Ambasada R.Srbije u Tel Avivu pažljivo prati razvoj i stoji na raspolaganju za sve raspoložive informacije o aktuelnoj bezbednosnoj situaciji.\nPosebnu pažnju obratiti na bezbednost u slučaju potrebe putovanja na Zapadnu obalu, a putovanje u Gazu ne preporučujemo.\nTakođe, više informacija možete dobiti na sajtu Ministarstva spoljnih poslova: http://mfa.rs/sr/index.php/konzularni-poslovi/putovanja-u-inostranstvo/vize-za-inostranstvo-i-informacije-o-drzavama/100-spisak-zemalja-za-putovanje-u-inostranstvo/10533-izrael-konz?lang=cyr\nNj. E. Milutin Stanojević, ambasador R. Srbije u Izraelu, održao je 1. avgusta o.g. predavanje u Institutu za Holokaust "Šem Olam." Tom prilikom imao je i duži razgovor sa direktorom Instituta Rabinom Avrahamom Krigerom. Inicijativa za sastanak i predavanje je rezultat veoma dobre saradnje Ambasade i ambasadora sa profesorom Gideonom Grajfom, glavnim istoričarem Instituta, bivšim dugogodišnjim istraživačem "Jad Vašema."\nU predavanju o Holokaustu i genocidu, pred oko dvadesetak istaknutih članova Šem Olama, ambasador Milutin Stanojević je istakao povezanost i prijateljstvo srpskog i jevrejskog naroda koji potiču iz najtežih istorijskih momenata, te zajedničku odgovornost u suprotstavljanju pokušajima revizije i brisanja istorije i izjednačavanja zločinaca i žrtava.\nIstom prilikom, Rabinu A. Krigeru uručena je poklon knjiga "Iz kolevke u Jasenovac."\nU organizaciji Međunarodne škole pri Memorijalnom centru Holokausta "Jad Vašem" u Jerusalimu, 24.jula 2016.g. otvoren je seminar o Holokaustu na kojem učestvuje grupa od osamnaest prosvetnih radnika iz Republike Srbije i jedanaest iz Republike Srpske. Ovo je deveti po redu godišnji seminar za učesnike iz Srbije (peti za učesnike iz Srpske), organizovan kao „Seminar for Serbian Speaking Тeachers аnd Еducators“ i realizovan, kada je reč o Srbiji, u saradnji Ministarstva prosvete, nauke i tehnološkog razvoja i "Jad Vašema".\nU svom obraćanju ambasador Srbije Milutin Stanojević izrazio je zahvalnost domaćinima na organizaciji seminara i posebno istakao značaj saradnje u oblasti izučavanja i sećanja na Holokaust. U tom kontekstu, ukazao je na važnost uloge prosvetnih radnika u prenošenju znanja u oblasti izučavanja Holokausta, ali i korišćenja izraelskih iskustava kada je reč o sećanju na genocid počinjen nad srpskim narodom tokom II svetskog rata.\nU organizaciji njujorškog "Jasenovac Research Institute" i uz podršku Odeljenja za migracionu politiku, dijasporu i socijalne sporazume Ministarstva spoljnih poslova RS i organizacija Srba u rasejanju, 8. maja 2016. godine u Njujorku je održana 15. godišnja komemoracija posvećena Jasenovcu, na kojoj je među glavnim gostima učestvovao i istoričar iz Izraela, ekspert za Holokaust sa Instituta "Shem Olem" prof. dr Gideon Greif.\nZbog doprinosa organizaciji ovog skupa, a imajući u vidu značaj komemorativnog obeležavanja 75. godišnjice od uspostavljanja logora Jasenovac, na Svesrpskom saboru, održanom 3-4. juna ove godine u Cirihu, Udruženje srpskih privrednika Švajcarske je dodelilo plaketu u znak zahvalnosti Nj.E. Milutinu Stanojeviću, ambasadoru R. Srbije u Izraelu.\nU Izraelu je tradicionalno obeležen Dan pobede nad fašizmom, održavanjem ceremonije u Memorijalnom centru Holokausta Jad Vašem.\nTom prilikom vence su položili ambasador Republike Srbije u Izraelu Milutin Stanojević i pukovnik Predrag Kostić.\nNa svečanoj ceremoniji u prostorijama izraelskog međunarodnog aerodroma "Ben Gurion" 28.marta 2016.godine, generalni direktor Er Srbije Dane Kondić i izvršni direktor EL AL David Maimon, potpisali su Kod šer sporazum.\nU svom obraćanju tom prilikom, ambasador Milutin Stanojević je uz čestitke i pozitivne ocene značaja zaključenog sporazuma - kako na poslovnom planu, tako i za same korisnike usluga dve kompanije - izneo uverenje da će ovaj korak doprineti i bližem povezivanju između ljudi dve zemlje, kao i unapređenju saradnje i odnosa Srbije i Izraela.\nPrivredna delegacija koju čine predstavnici Izraelske privredne asocijacije u Srbiji, na čelu sa predsednikom Jevrejske opštine Beograd, D. Bogunovićem, boravi u poseti Izraelu, radi pospešivanja poslovne saradnje dve zemlje.\nTokom posete, delegacija se sastala sa Nj.E. M. Stanojevićem, ambasadorom Srbije u Izraelu.\nBilateralne odbrambene konsultacije R. Srbije sa Državom Izrael održane su od 17-20. januara 2016. godine. Šef srpske delegacije je bio kapetan bojnog broda Milan Konjikovac.\nDelegacija u sastavu kapetan Milan Konjikovac, pukovnik Predrag Kostić i potpukovnik Branko Mišić je 19. januara položila venac u Memorijalnom centru Jad Vašem, u znak sećanja na žrtve Holokausta.\nU subotu 5.decembra 2015. godine u muzeju "Janko-dada" u umetničkoj koloniji/selu Ein Hod u bliyini Haife, u prisustvu predstavnika umetničkog i javnog života Izraela, svečano je otvorena izložba radova naše akademske slikarke Ljiljane Bursać.\nIzložba je otvorena za posetioce do 15.februara 2016. godine.\nZa više informacija posetite http://www.jancodada.co.il/?page_id=1820&lang=en\nPovodom obeležavanja Dana primirja u Prvom svetskom ratu, shodno praksi, u organizaciji britanske ambasade u Tel Avivu 8.novembra 2015.g, održana je komemorativna ceremonija na vojnom groblju u Ramli, u blizini Tel Aviva. Na ovom groblju, kao ni u Izraelu, ne postoji poseban srpski vojni memroijal, a tradicionalna ceremonija sećanja na žrtve obavlja se poslednje nedelje uoči 11.novembra. Komemorativnoj ceremoniji prisustvovali su predstavnici izraelskih institucija i vojske, izraelski vojni veterani i članovi ovdašnjeg diplomatskog i vojnog kora.\nOd sredine septembra o.g, došlo je do pogoršanja bezbednosne situacije u Izraelu, posebno u Starom gradu Jerusalima, gde se nalaze najposećenije turističke lokacije. Ovakvo stanje praćeno je nasilnim incidentima, a ne bi trebalo isključiti i mogućnost terorističkih napada, u koje mogu biti uvučeni strani turisti.\nU tom smislu, državljanima Republike Srbije se preporučuje da izbegavaju putovanje u Izrael i na Zapadnu obalu, a u slučaju da ostanu pri odluci da putuju, da izbegavaju mesta javnih okupljanja. Takođe, neophodno je da se redovno informišu o razvoju situacije u lokalnim medijima.\nAmbasada Republike Srbije u Tel Avivu pažljivo prati situaciju i stoji na raspolaganju državljanima Srbije koji borave ili planiraju dolazak u Izrael za sve raspoložive informacije o aktuelnoj bezbednosnoj situaciji.\nAmbasadu su 27. oktobra 2015. godine posetili umetnik Jozef J. Šerman i njegov saradnik B. Rizel, ispred Instituta za umetnost Holokausta (The Holocaust Art Institute), kako bi uručili poklon-slike u znak zahvalnosti za hrabrost Srba pravednika koji su pomagali Jevrejima tokom Drugog svetskog rata. J. Šerman je amaterski slikar jevrejskog porekla, pripadnik ultra-ortodoksne jevrejske zajednice, koji je odrastao u SAD gde je završio studije marketinga.\nAmb. M. Stanojević se srdačno zahvalio na gestu J. Šermana i podsetio na dugu tradiciju prijateljskih odnosa srpskog i jevrejskog naroda, posebno ukazujući na solidarnost u teškim trenucima stradanja dva naroda tokom Drugog svetskog rata. Izrazio je uverenje da će naši narodi i ubuduće, baš kao i tokom istorije, razvijati bliske prijateljske veze.\nU nedelju, 11. oktobra, održan je sastanak Rotary kluba Kfar Saba, kome su pored članova prisustvovali predstavnici Gradske uprave Kfar Saba i Rotary Izrael, kao i ambasador Milutin Stanojevic sa suprugom Svetlanom.\nKlub je do sada u više navrata prikupljao donacije za Srbiju. Ovog puta sastanak je posvećen pomoći koju je Klub uputio školi za obrazovanje dece sa posebnim potrebama "Milan Petrović" u Novom Sadu.\nDelegacija Ministarstva poljoprivrede i zaštite životne sredine R. Srbije koju su, pored predstavnika Ministarstva, činili i predstavnici Međunarodne menadžment grupe za podršku projektima (IMG), boravila je u radnoj poseti Izraelu od 11-16. oktobra. Poseta je realizovana u vreme održavanja Svetske konferencije o upravljanju vodama - WATEC, koja okuplja veliki broj izlagača - kompanija iz oblasti vodnih resursa.\nU Jerusalimu je 28. jula otvoreno Međunarodno takmičenje vokalnih umetnika, na kome, pored članova Milanske skale, Berlinske, Metropolitan i Izraelske opere, učestvuju i predstavnice Beogradske opere - direktor Jelena Vlahović i primadona Jasmina Trumbetaš.\nManifestacija je otvorena gala koncertom u sali "Žerar Behar" u Jerusalimu, na kome je posebno bio zapažen nastup Jasmine Trumbetaš. Koncertu su prisustvovali predstavnici diplomatskog kora i dijaspore, a posebna zahvalnost je izražena Josefu Žambokiju, uglednom predstavniku Udruženja Jevreja iz bivše SFRJ i Ambasadi Srbije u Izraelu koja je pomogla u organizaciji koncerta.\nAmbasada Republike Srbije u Izraelu vas obaveštava da će Sporazum o ukidanju viza između Republike Srbije i Republike Moldavije, koji je potpisan 23. decembra 2014. godine, stupiti na snagu 6. avgusta 2015. godine.\nU skladu sa pomenutim sporazumom, građanima obe zemlje, sa važećim pasošima, nije potrebna viza za ulazak na teritoriju druge zemlje iz sporazuma (i boravak do 90 dana).\nU "Jad Vašemu" je danas počeo seminar o Holokaustu za nastavnike i prosvetne radnike iz Srbije i Republike Srpske, u organizaciji Ministarstva prosvete, nauke i tehnološkog razvoja Republike Srbije i Međunarodne škole za izučavanje Holokausta pri Memorijalnom centru "Jad Vašem." Ovo je osmi po redu seminar, na kome će učešće uzeti 18 prosvetnih radnika iz Srbije i sličan broj učesnika iz R. Srpske.\nPrisutnima se na otvaranju obratio ambasador R. Srbije u Izraelu Milutin Stanojević, koji je ukazao na važnost sećanja na Holokaust, uz isticanje uloge prosvetnih radnika u prenošenju znanja u ovoj oblasti.\nJavno preduzeće "Pošta Srbije" je do sada potpisalo sporazume sa poštanskim upravama Francuske, Rusije, Ukrajine, Belorusije i Crne Gore.\nInformacije o usluzi prenosa novca su sledeće:\n- iz navedenih zemalja, novac se u Republiku Srbiju može poslati preko mreže pošta. Više informacija se može naći na sajtovima poštanskih uprava tih zemalja\n- novac se u Republici Srbiji može podići u više od 1200 pošta na teritoriji cele zemlje. Link ka spisku pošta, koji sadrži adresu i radno vreme pošta je: http://www.posta.rd/dokumenta/lat/posalji/ovlascenje-poste-za-medjunarodnu-postansku-uputnicu.pdf\n- za isplatu je potreban samo važeći lični dokument a nije potrebno popunjavanje obrazaca\n- isplata novca u Republici Srbiji se vrši u dinarima, po kursu koji je objavljen na sajtu JP "Pošta Srbije"\n- slanje novca plaća pošiljalac, ne postoji obaveza otvaranja računa u banci, ni za pošiljaoca ni za primaoca\n- u nastavku dajemo link ka sajtu JP "Pošta Srbije", deo na engleskom jeziku u komke se nalaze Opšti uslovi za vršenje usluga:\n- za slanje novca iz Republike Srbije u navedene zemlje cena je izuzetno povoljna.\nU toku su pregovori sa Poštom Republike Srpske, Hrvatske, Portugala i UAE o uspostavljanju sistema prenosa novca.\nZa sve dodatne informacije i sugestije možete se obratiti na telefon: 3644-745 ili elektronskom poštom: novcano@ptt.rs.\nU Knesetu je juče formirana Parlamentarna grupa izraelsko-srpskog prijateljstva, koju čine novi članovi izraelskog parlamenta. Za šefa Grupe je izabran bivši ministar inostranih poslova Izraela, gospodin Avigdor Liberman.\nAmbasador Milutin Stanojević se obratio članovima Grupe i pozdravio njeno formiranje, naglašavajući da će ova inicijativa još više produbiti interparlamentarnu saradnju i odnose dve prijateljske zemlje.\nDirektor centra "Simon Vizental" iz Izraela Efraim Zurof, u svojstvu stručnog saradnika Komisije za izgradnju Memorijalnog kompleksa "Staro sajmište" u Beogradu, posetio je Srbiju 13. jula 2015. godine, gde je na odvojenim sastancima razgovarao sa predsednikom Tomislavom Nikolićem, prvim potpredsednikom Vlade i MSP Ivicom Dačićem i drugim predstavnicima R.Srbije.\nPredsednik Nikolić je istakao značaj ovog projekta i ukazao da će on biti sproveden u delo, jer je potrebno da Srbija ima i jedan centar koji će podsećati na sve srpske žrtve i stradanja.\nMSP Dačić istakao je da je važno da Srbija i Izrael jačaju saradnju u oblasti istraživanja i komemoracije Holokausta i ratnih zločina u vremenu u kome je sve prisutniji i uočljiviji trend njihove relativizacije.\nZurof se zahvalio na podršci ovom projektu i izrazio želju da se "Staro sajmište" stavi na mapu spomenika koje svako ko dođe u Srbiju mora da poseti.\nU cilju realizacije projekata u oblasti poljoprivrede, privredna delegacije iz Vojvodine je tokom prvog dana trodnevnog boravka u Izraelu (od 15-18. juna), posetila nekoliko izraelskih institucija - Institut za izvoz Izraela, Asocijaciju industrije kibuca i Volcani naučno-istraživački centar, gde su održane prezentacije i diskusije na temu primene najnovijih tehnologija u poljoprivredi.\nPrivrednu delegaciju je ispred Ambasade Srbije u Izraelu pozdravio ambasador Milutin Stanojevic.\nObаveštаvаmo dа je Poštа Srbije uvelа uslugu prenosа novcа sа inostrаnstvom nа osnovu zаključenih ugovorа sа poštаnskim uprаvаmа Frаncuske, Rusije, Ukrаjine i Belorusije, koristeći softver Svetskog poštаnskog sаvezа.\nUslugа je nаmenjenа svim grаđаnimа koji žive ili su nа privremenom rаdu u inostrаnstvu, а koji žele dа pošаlju novаc u Srbiju.\nPrednosti nаvedene usluge su:\n- mаksimаlnа dostupnost, u više od 1200 poštа, čime je pokrivenа celа teritorijа držаve,\n- cenovnа pristupаčnost, pri čemu nаknаdu prilikom slаnjа plаćа isključivo pošiljаlаc,\n- jednostаvnost slаnjа i prijemа novcа - bez dodаtne dokumentаcije sаmo uz vаžeći lični identifikаcioni dokument i bez obаveze otvаrаnjа rаčunа u bаnci,\n- efikаsnost - novаc je dostupаn zа isplаtu po prаvilu istog dаnа, а nаjkаsnije u roku od 2 rаdnа dаnа, u zаvisnosti od zemlje i\n- sigurаn prenos putem zаštićene mreže Svetskog poštаnskog sаvezа (www.upu.int).\nPoštа će nа ovаj nаčin uskoro omogućiti povezivаnje i sа drugim držаvаmа, i to nаjpre sа: Crnom Gorom, Bosnom i Hercegovinom, Hrvаtskom i Portugаlom.\nU Jerusalimu je od 12. do 14. maja 2015. godine održan 5. Globalni forum o borbi protiv antisemitizma, na kome je učešće uzelo preko 1.000 gostiju iz oko 80 zemalja.\nMeđu učesnicima foruma bili su i ambasador R.Srbije u Izraelu Milutin Stanojević i vrhovni rabin Srbije Isak Asiel, kao i saradnica Odbora za Jasenovac SPC Ivana Bartulović.\nU Haifi je od 28-30. aprila održana Konferencija o životnoj sredini i zdravlju, u organizaciji Vlade Izraela i Svetske zdravstvene organizacije. Našu delegaciju je predvodio ambasador Srbije u Izraelu Milutin Stanojević, a članovi delegacije su bili: Biljana Filipović, iz Ministarstva poljoprivrede i zaštite životne sredine Republike Srbije, mr Branislava Matić Savićević, iz Instituta za javno zdravlje Srbije i dr Petar Bulat, profesor i prodekan Medicinskog fakulteta. Tokom konferencije zapažena istupanja us imali ambasador Milutin Stanojević, kao i Biljana Filipović, u svojstvu nacionalnog koordinatora u Međunarodnoj radnoj grupi Svetske zdravstvene organizacije.\nU okviru izložbe "Putovanje po svetu i duši" koja je otvorena u poslovno-komercijalnom centru u Kfarsabi (grad blizu Tel Aviva), predstavljena je i Republika Srbija. Deo izložbe čini video-promocija Srbije, odnosno promotivni materijal Turističke organizacije Srbije, koji će tokom naredna tri meseca trajanja izložbe biti prezentovan posetiocima putem video-bima u centralnom delu prostora. Otvaranju izložbe, 24. aprila, prisustvovao je ambasador Milutin Stanojević.\nDelegacija Srpske pravoslavne crkve predvođena episkopom slavonskim Jovanom boravila je u Izraelu 10-11. aprila 2015. godine u cilju prenosa Blagodatnog ognja u Srbiju.\nDelegacija je 10.aprila primljena u Jerusalimskoj patrijaršiji, gde je dobila blagoslov od patrijarha Teofila III.\nNarednog dana (11. aprila) prisustvovala je službi u Hramu Vaskrsenja Hristovog, gde je primila oganj, nakon čega je otputovala za Beograd.\nOvo je prvi put u istoriji naše zemlje da jedna zvanična delegacija donese Blagodatni oganj u Srbiju. Aktivnost je dobila blagoslov tri patrijaršije: srpske, ruske i jerusalimske, a realizovana je uz pomoć ruske crkve.\nU Tel Avivu je 2. marta o.g. otvorena Nedelja srpskog filma, projekcijom debitantskog ostvarenja rediteljske Mine Đukić “Neposlušni”. Svečanom otvaranju i projekciji u Telavivskoj kinoteci prisustvovali su istaknuti predstavnici izraelskog javnog života, diplomatskog kora, predstavnici dijaspore i jevrejske zajednice poreklom sa prostora bivše Jugoslavije, kulturni poslenici i novinari.\nFestival je otvorio ambasador Milutin Stanojević, koji je tom prilikom istakao prijateljske odnose i dobru saradnju Srbije i Izraela na svim poljima, ukazavši da manifestacije ove prirode prenose duh i kulturu jednog naroda na drugi, doprinoseći boljem međusobnom razumevanju i razvoju ukupnih odnosa dve zemlje. Goste su pozdravili i direktor Telavivske kinoteke g.Alon Garbuz i gošća iz Srbije rediteljka Mina Đukić, koja je nakon prikazivanja njenog filma odgovarala na brojna pitanja publike.\nTokom narednih dana, izraelska publika u tri najveća grada: Tel Avivu, Jerusalimu i Haifi imaće priliku da se upozna sa najnovijim ostvarenjima srpske kinematografije. Pored filma “Neposlušni”, u okviru Nedelje srpskog filma biće prikazani igrani filmovi “Montevideo vidimo se”, “Spomenik Majkl Džeksonu”, “Ničije dete” i “Top je bio vreo”, kao i dokumentarni film “Rabbitland”.\nPROGRAM NEDELJE SRPSKOG FILMA\nTEL AVIV JESRUSALIM HAIFA\nNEPOSLUŠNI ponedeljak 02/03 u 21.00 utorak 03/03 u 20.30 četvrtak 05/03 u 19.00\nMONTEVIDEO BOG TE VIDEO utorak 03/03 u 18.00 subota 07/03 u 18.30 ponedeljak 09/03 u 20.30\nSPOMENIK MAJKL DŽEKSONU + RABBITLAND sreda 04/03 u 20.00 četvrtak 05/03 u 19.00 subota 07/03 u 19.00\nNIČIJE DETE četvrtak 05/03 u 19.00 sreda 11/03 u 18.00 utorak 10/03 u 19.00\nTOP JE BIO VRUĆ subota 07/03 u 21.00 utorak 10/03 u 18.00 nedelja 08/03 u 21.00\nAmbasada Republike Srbije u Izraelu, Filmski centar Srbije i Društvo izraelsko-srpskog prijateljstva, u saradnji sa kinotekama u Tel Avivu, Jerusalimu i Haifi, imaju čast da vas pozovu na Nedelju srpskog filma u Izraelu, od 2-11. marta 2015. godine.\nDelegacija Državne revizorske institucije Srbije, na čelu sa generalnim državnim revizorom Radoslavom Sretenovićem boravila je u studijskoj poseti Izraelu od 17. do 20. februara 2015. godine. Ova poseta, finansirana u okviru programa UNDP, obostrano je ocenjena kao veoma korisna i sadržajna, a imajući u vidu planiranu uzvratnu posetu predstavnika izraelske revizorske institucije Srbiji, predstavlja početak uspostavljanja bliže saradnje revizorskih institucija i još jednu potvrdu odličnih bilateralni odnosa dve zemlje na svim poljima.\nPrvog dana posete u Jerusalimu je organizovan radni ručak čiji je domaćin bio državni revizor i ombudsman Izraela Jozef Šapira, a na kome je bio i ambasador Milutin Stanojević sa suprugom.\nU Tel Avivu je 10.februara 2015.g. otvoren 21. Međunarodni sajam turizma, uz učešće izlagača iz preko trideset zemalja širom sveta.\nŠtand sa turističkom ponudom Srbije, koja svake godine sa uspehom učestvuje na sajmu, pobudio je veliko interesovanje posetilaca. Turistička saradnja Srbije i Izraela beleži uzlazni trend, o čemu najbolje svedoči i višestruko povećanje broja izraelskih turista koji su u 2014.g. posetili Srbiju.\nTokom boravka u Izraelu, episkop slavonski Jovan (Ćulibrk), u svojstvu predsednika Komisije za izgradnju Memorijalnog kompleksa „Staro sajmište“ u Beogradu, sastao se 5. februara o.g. sa Avnerom Šalevim, predsednikom Memorijalnog centra posvećenog žrtvama Holokausta „Jad vašem“ u Jerusalimu. Na sastanku, u kome je učestvovao i ambasador Milutin Stanojević, razmatrane su mogućnosti za uspostavljanje saradnje na izradi idejnog rešenja, ali i sama realizacija projekta izgradnje memorijala u Beogradu, pre svega radi ispunjavanja međunarodnih normi i standarda kako bi naš memorijal bio uvršten u svetsku zajednicu memorijala.\nEpiskop slavonski Jovan (Ćulibrk), tokom boravka u Izraelu, posetio je i Ambasadu RS u Tel Avivu, gde je sa ambasadorom Milutinom Stanojevićem razgovarao o daljim koracima na realizaciji projekta „Staro sajmište“.\nMeđunarodna radionica pod nazivom „Inovativno preduzetništvo – od ideje do osnivanja firme“ realizovana je u Centru za obuku Agencije za međunarodnu razvojnu saradnju (MASHAV) Ministarstva spoljnih poslova Izraela u Haifi. Po oceni organizatora ovo je bila jedna od najuspešnijih radionica u prethodnom periodu, na kojoj su učesnici iz preko dvadeset zemalja širom sveta imali priliku da se upoznaju sa inovativnim rešenjima iz ove oblasti iz izraelske prakse, ali i da razmene lična iskustva i ideje.\nNa svečanoj ceremoniji povodom okončanja radionice održanoj u Haifi 29. januara 2015. godine, savetnik u Ambasadi RS Dejan Blagojević uručio je završni sertifikat predstavniku Srbije Draganu Stankoviću, koordinatoru za međunarodnu saradnju u Opštini Valjevo.\nU Beogradu je 16. decembra 2014. godine održan Treći samit premijera Kine i zemalja centralne i istočne Evrope, na kome su pored premijera Kine i domaćina Srbije, učestvovali i premijeri Bosne i Hercegovine, Češke, Estonije, Mađarske, Letonije, Litvanije, Makedonije, Crne Gore, Rumunije, Slovačke, Slovenije, Albanije i potpredsednici vlada Bugarske, Hrvatske i Poljske. Učesnici samita razmatrali su mogućnosti unapređenja, pre svega ekonomskih odnosa sa Kinom, ali i međusobnih odnosa, naročito u oblastima infrastrukture, saobraćaja, energetike, nauke i turizma, a potpisano je i više multilateralnih i bilateralnih sporazuma.\nTokom samita održan je bilateralni sastanak vlada Srbije i Kine, u okviru kojeg su dve zemlje potpisale više sporazuma, memoranduma i protokola o saradnji iz raznih oblasti, od najsavremenijih tehnologija i telekomunikacija, do izgradnje termoelektrane, ali i izvoza proizvoda srpske prehrambene industrije u Kinu.\nSrbija i Mađarska potpisale su sporazum o saradnji srpske i mađarske železnice, kao i o saradnji carinskih organa, koji su deo dogovora o modernizaciji i izgradnji pruge Beograd-Budimpešta.\nCeremonija zatvaranja Međunarodnog seminara o proizvodnji povrća u zaštićenom okruženju je održana 9. decembra u Tel Avivu.\nSeminar je organizovan od strane Ministarstva spoljnih poslova Izraela, Izraelske agencije za međunarodnu razvojnu saradnju - MASHAV, Ministarstva poljoprivrede i ruralnog razvoja Izraela, Centra za međunarodnu razvojnu saradnju u oblasti poljoprivrede i Istraživačke organizacije za poljoprivredu. Seminar je održan u Poljoprivrednom kompleksu Volcani, u Rishon Le Zionu.\nUčesnici seminara su imali priliku da se sretnu sa stručnjacima iz oblasti, posebno po pitanju proizvodnje povrća. Predstavnici iz Srbije, Đorđe Moravčević, profesor Poljoprivrednog fakulteta i Dario Danojević, istraživač Instituta za ratarstvo i povrtarstvo dobili su diplome - sertifikate o završenom seminaru. U ime Ambasade, konzul Sonja Stoiljković je uručila diplome našim učesnicima.\nPredsednik Vlade Republike Srbije Aleksandar Vučić je tokom dvodnevne posete Izraelu, 1. i 2. decembra, razgovarao sa najznačajnijim predstavnicima izraelskog političkog i ekonomskog vrha.\nPremijer Izraela Benjamin Netanijahu je istakao da je ovo istorijska poseta kojom je pokazano prijateljstvo sa narodom Izraela. Premijer Aleksandar Vučić je tom prilikom naglasio da je pored istorijske povezanosti, ova poseta i investicija u budućnost - u buduću saradnju Srbije i Izraela u svim oblastima, uključujući politiku, ekonomiju ali i zajedničke bezbednosne izazove.\nTokom razgovora sa MIP Izraela Avigdorom Libermanom, premijer Vučić je izrazio zahvalnost na podršci Izraela očuvanju teritorijalnog integriteta naše zemlje. Obostrano je izraženo interesovanje za dalje unapređivanje političke i posebno ekonomske saradnje dve zemlje.\nPremijer Vučić se tokom dvodnevne posete sastao i sa izraelskim predsednikom Ruvenom Rivlinom, kao i sa bivšim predsednikom Šimonom Peresom. Prvog dana posete, u prepodnevnim časovima, premijer je posetio memorijalni centar posvećen žrtvama holokausta Jad Vašem, gde je položio venac.\nPrvi potpredsednik Vlade i ministar spoljnih poslova Republike Srbije Ivica Dačić uputio je pismo saučešća ministru spoljnih poslova Države Izrael Avigdoru Libermanu povodom napada na sinagogu u Jerusalimu.\nU pismu se ističe da je sa dubokom zabrinutošću primljena vest o napadu u kome je pet osoba izgubilo život, kao i osuda ovog terorističkog čina.\nNavodi se i da Ministarstvo spoljnih poslova Republike Srbije ovaj zločin posmatra kao akt koji ugrožava mogućnosti za obnavljanje mirovnog procesa, uz apel da se učini sve kako bi se sprečila nova spirala nasilja i eskalacija sukoba u Izraelu.\nPovodom obeležavanja Dana primirja u Prvom svetskom ratu, u organizaciji britanske ambasade u Tel Avivu, u nedelju, 9. novembra održana je komemorativna ceremonija na Vojnom groblju u Ramli (mesto u blizini Tel Aviva). Na ovom groblju, kao ni u Izraelu, ne postoji poseban srpski vojni memorijal, a tradicionalna ceremonija sećanja na žrtve obavlja se poslednje nedelje uoči 11. novembra.\nKomemorativnoj ceremoniji prisustvovali su predstavnici izraelskih institucija i armije, kao i izraelskih veterana i članovi ovdašnjeg diplomatskog i vojnog kora. Ispred Ambasade Republike Srbije venac je položio ambasador Milutin Stanojević.\nPočev od 8. novembra 2014. godine, strani državljani, nosioci svih vrsta putnih isprava (osim putnih listova i putnih isprava koje se izdaju u skladu sa međunarodnim konvencijama) moći će da uđu, tranzitiraju i borave bez vize u Republici Srbiji do 90 dana u periodu od šest meseci, ukoliko poseduju važeću Šengen vizu, vizu Velike Britanije i ostalih država članica Evropske unije ili vizu Sjedinjenih Američkih Država, kao i ukoliko imaju regulisan boravak u državama Šengen zone, državama članicama Evropske unije ili Sjedinjenim Američkim Državama.\nOve godine se slavi 20 godina postojanja Međunarodnog takmičenja u karikaturama u Haifi. Tema ovogodišnjeg takmičenja je bila "Dete u porodici i društvu." Ukupno 492 karikaturista iz 64 zemlje je uzelo učešće u takmičenju. Dvoje učesnika iz Srbije je osvojilo specijalne nagrade, Miro Stefanović i Slobodan Obradović. Ambasada čestita našim učesnicima na ovoj nagradi.\nIstom prilikom Njegova ekselencija ambasador Milutin Stanojević je dobio zahvalnicu na promociji 20. Međunarodnog takmičenja u karikaturama.\nU Obrazovnom centru o holokaustu, pri Yad Vashem-u, 22. septembra 2014. godine je održana promocija knjige Ervina Milera "Pakao zvani Jasenovac."\nAutor je u logor u Jasenovcu odveden sa 17 godina. Potresna priča koja nudi pregršt detalja iz sećanja pisca pre rata, a onda i tokom ratnih dešavanja i samog boravka u logoru, data je kroz prizmu odrasle osobe koja je nakon četrdeset godina donela odluku da isprica svoju priču (zapisi iz knjige su nastali 80-ih godina prošlog veka).\nPromociji su prisustvovali uvaženi gosti: prof. Rafael Vago, Raul Teitelbaum, Mirjam Rajner, Iael Nidam- Orvieto i Alexander Korb, koji su dali osvrt na dešavanja u logoru tokom Drugog svetskog rata, kao i predstavnici pojedinih ambasada u Izraelu, među kojima i Sonja Stoiljković iz Ambasade R. Srbije.\nU nedelju, 14. septembra, startovao je Start Tel Aviv! Pobednici iz 16 zemalja širom sveta, uključujući i Srbiju, sastali su se na krovu zgrade opštine Tel Aviv. Start Tel Aviv je međunarodno takmičenje za kreatore startup projekata iz 16 zemalja sveta, koji su se takmičili za petodnevno iskustvo iz ove oblasti u Tel Avivu.\nČestitke našim predstavnicima Nikoli Mitiću i Neveni Jovanović, iz Cofa games.\nRadionica na temu ekonomskog jačanja žena je otvorena u okviru Gold Meir Mount Carmel Training Instituta, 25. avgusta o.g. u saradnji sa Kancelarijom UN Žene za Istočnu i Južnu Afriku.\nPredstavnici pretežno afričkih, azijskih i balkanskih zemalja, imali su iskustvo upoznavanja Izraela u najboljem svetlu. Kroz dvonedeljni seminar prisustvovali su predavanjima cenjenih stručnjaka iz celog sveta. Ali, prave uspomene su nastale kroz stvaranje prijateljskih veza među ovim mladim i uspešnim ženama.\nSvečana ceremonija zatvaranja je održana u Institutu, 11. septembra i predstavnica Ambasade Srbije u Izraelu je imala priliku da čestita Maši Mitrović, iz Regionalne razvojne agencije Bačka i Jovani Ružičić, iz Centra za mame, na značajnom uspehu i dragocenom iskustvu.\nPrvi potpredsednik Vlade i ministar spoljnih poslova Ivica Dačić primio je 12. septembra zamenicu ministra unutrašnjih poslova Izraela Fainu Kiršenbaum, koja boravi u radnoj poseti Republici Srbiji.\nU razgovoru je izraženo zadovoljstvo tradicionalno dobrim i prijateljskim odnosima Republike Srbije i Izraela. Tokom susreta, razmatrana su i pitanja bilateralnih odnosa, posebno, privredne i investicione saradnje, sa osvrtom na mogućnost unapređenja u domenu poljoprivrede, turizma i naučno-prosvetne saradnje. Prethodno su Kiršenbaum i izraelska delegacija održali radni sastanak sa pomoćnikom ministra spoljnih poslova Republike Srbije, ambasadorom Draganom Momčilovićem.\nMole se državljani Republike Srbije koji žive na teritoriji Izraela da se striktno pridržavaju uputstava izraelske Komande za odbranu zemlje (Home Front Command) o postupanju u slučaju raketnog napada nakon oglašavanja sirene za vazdušnu opasnost, čija će se obaveštenja i instrukcije blagovremeno distribuirati posredstvom lokalnih medija. Informacije o postupanju mogu se naći i na sajtu Komande – www.oref.org.il\nSugerišemo državljanima koji privremeno borave u Izraelu da se ne kreću u zoni od 50 kilometara udaljenosti od pojasa Gaze (zone oko gradova Šderota, Aškelona, Ber Ševe i Ašdoda), kao i da izbegavaju mesta u kojima postoji opasnost od uličnih sukoba. Postoji veći rizik od izbijanja uličnih nemira u mestima u Izraelu sa većim procentom arapskog stanovništva, zbog čega se takođe sugeriše izbegavanje kretanja u ovim oblastima. Posebno su učestali protesti u Jerusalimu, pre svega Istočnom, uključujući i Stari grad.\nAmbasada Republike Srbije u Tel Avivu stoji na raspolaganju građanima Srbije koji borave ili planiraju dolazak u Izrael za sve raspoložive informacije o aktuelnoj bezbednosnoj situaciji.\nAKO STE U ZGRADI:\nPođite odmah ka skloništu („Mamad“) i zatvorite za sobom čelična vrata.\nUkoliko nemate sklonište u svojoj zgradi, sklonite se u prostoriju najdalju od pravca iz kog se kreće projektil i koja nema spoljne zidove, prozore ili druge otvore. Ukoliko takva soba ne postoji, uputite se ka stepeništu u unutrašnjosti zgrade u delu gde ne postoje prozori. Stanovnici viših spratova treba da siđu ispod nivoa četvrtog sprata, a ukoliko za to nema vremena, minimum dva do tri sprata niže.\nU bezbednom prostoru sedite na pod, ispod zamišljene linije prozora.\nAKO STE NAPOLJU\nU NASELJENOM MESTU: Uputite se ka najbližoj zgradi i pratite gorenavedena uputstva.\nNA OTVORENOM PROSTORU: Lezite na zemlju licem prema tlu i zaštitite glavu rukama.\nU NASELJENOM MESTU: Pažljivo zaustavite auto sa strane, izađite iz vozila i brzo krenite ka najbližem objektu ili skloništu.\nNA OTVORENOM PROSTORU: Pažljivo zaustaviti vozilo sa strane, izađite iz vozila, lezite na zemlju licem prema tlu i zaštite glavu rukama.\nNAKON 10 MINUTA MOŽETE DA NAPUSTITE BEZBEDNI PROSTOR OSIM AKO NIJE DRUGAČIJE REČENO.\nMinistarstvo spoljnih poslova Republike Srbije izražava svoje najdublje saosećanje sa porodicama i prijateljima Naftali Frankela, Gilada Šaara i Ejala Jifraha. Građani Srbije dele zabrinutost i bol građana Izraela povodom mučkog ubistva ovih tinejdžera.\nIzražavamo nadu da će počinioci ovog gnusnog zločina biti otkriveni i privedeni licu pravde.\nMinistarstvo apeluje na sve aktere u Izraelu i Palestini da ulože maksimum napora i ispolje potrebnu uzdržanost kako ova tragedija ne bi dodatno destabilizovala Bliski istok.\nBeograd, 2. jul 2014. godine\nNa Institutu "Vingejt" u Nataniji u Izraelu 28-29. juna 2014. godine održan je 20. Mediteranski kup u plivanju. Srbiju je na kupu predstavljalo 9 takmičara koji su u konkurenciji predstavnika 18 zemalja napravili zapaženi uspeh osvojivši više medalja. Najuspešniji učesnik kupa, sa osvojene četiri zlatne medalje, je naša takmičarka Anja Crevar. Takmičenju je prisustvovao i ambasador R. Srbije u Tel Avivu Milutin Stanojević koji je na molbu organizatora uručio medalje pobednicima u dve discipline.\nPonedeljak, 23. jun 2014. godine\nMinistarstvo spoljnih poslova Republike Srbije osuđuje otmicu trojice izraelskih tinejdzera na Zapadnoj Obali.\nSmatramo da ovakvi postupci ozbiljno narušavaju pokušaje da se obnove mirovni pregovori, koji su jedini put do kompromisnog rešenja, odnosno postavljanja temelja za miran suživot na Bliskom istoku.\nRepublika Srbija poziva sve strane da usmere napore ka zaštiti civila, smanjivanju tenzija i sprečavanju eskalacije krize.\nDonacije slanjem sms poruka na broj 1003 mogu se realizovati isključivo sa telefonskih brojeva koji pripadaju operaterima mobline telefonije u Srbiji.\nVlada Republike Srbije proglasila je 15. maja 2014. godine vanrednu situaciju na teritoriji Republike Srbijezbog opasnosti od poplava prouzrokovanih višednevnim padavinama.\nSve diplomatske misije i međunarodne organizacije akreditovane u Republici Srbiji, kao i sva diplomatsko-konzularna predstavništva Republike Srbije u inostranstvu, obavešteni su o najneophodnijoj opremi i sredstvima koja su nadležnim organima Republike Srbije potrebna radi zbrinjavanja ugroženog stanovništva i saniranja posledica poplava. Takođe,dostavljeni su im i brojevi žiro-računa koje je otvorila Vlada Republike Srbije.\nhumanitarne organizacije sa sedištem u nekoj od država članica EU mogu podneti izvoznu deklaraciju u matičnoj zemlji, bilo kojoj drugoj državi članici EU ili u RH. Ako deklaraciju podnose na nekoj carinskoj kancelariji u RH izvoznik može koristiti AD HOC EORI broj\nhumanitarne organizacije sa sedištem u RH na izvoznoj deklaraciji moraju koristiti dodeljeni EORI broj\nizvoznu deklaraciju mogu podneti u matičnoj državi, bilo kojoj drugoj državi članici EU ili u RH. Ako pravno lice šalje humanitarnu pošiljku u svoje ime, na deklaraciji se obavezno upisuje EORI broj deklaranta,\nuz izvoznu deklaraciju prilaže se gratis račun ili izjava da se radi o gratis pošiljci humanitarne pomoći sa popisom robe.\nizvoznu deklaraciju mogu podneti u bilo kojoj državi članici ili u RH\nako se deklaracija podnosi u RH izvoznik može koristiti AD HOC EORI broj\nizvoznoj deklaraciji potrebno je priložiti popis robe i potvrdu da se radi o pošiljci humanitarne pomoći, potpisanu i overenu od strane diplomatsko konzularnog predstavništva Republike Srbije iz zemlje odakle se pomoć upućuje\npreporučuje se da se takve pošiljke najave iz diplomatskog predstavništava koji pošiljku šalje preko i-mejl adrese: operativno@carina.hr\nViše informacija o spasilačkim naporima i najvažnijim informacijma možete naći na sajtu Ministarstva unutrašnjih poslova: http://www.mup.gov.rs/\nAmbasada Republike Srbije do sada je prikupila skoro tonu humanitarne pomoći za ugrožene od poplava u Srbiji. Ovom prilikom želimo da se zahvalimo svim donatorima u Izraelu i ponovimo apel onima koji žele da pomognu da dostave humanitarnu pomoć u prostorije Ambasade, ulica Bodenheimer br. 10, Tel Aviv.\nPovodom smrti i stradanja velikog broja građana u poplavama, Vlada Republike Srbije, na sednici održanoj 20. maja, proglasila je trodnevnu žalost 21, 22. i 23. maja 2014. godine.\nU prostorijama Ambasade, ulica Bodenheimer br. 10, Tel Aviv, biće otvorena Knjiga žalosti od 21-23. maja u periodu od 10.00 do 16.00 časova.\nU cilju izbegavanja plaćanja visokih bankarskih provizija, novčana sredstva namenjana za pomoć ugroženima od poplava u Srbiji mogu se uplatiti na račun Ambasade RS u Tel Avivu:\nBranch no. 532\nAccount no. 354877\nAmbasada će ova novčana sredstva proslediti na račun Vlade Republike Srbije.\nOd juče 18. maja 2014. godine moguća je uplata humanitarne pomoći žrtvama poplave u Srbiji putem PayPal-a iz 193 zemlje i regiona. Donacije se primaju putem sajta http://www.floodrelief.gov.rs\nRačun pripada diplomatskom predstavništvu Srbije u Briselu, odakle se novac direktno prebacuje na račun Vlade Srbije namenjen pomoći ugroženima od poplava.\nAmbasada Republike Srbije u Tel Avivu obaveštava svoje sugrađane i sve ljude dobre volje koji žele da pomognu ugroženom stanovništvu u Srbiji pogodjenom poplavama, da je Ambasada otvorena 24 časa dnevno za prihvat paketa pomoći.\nNapominjemo da su u ovom trenutku najneophodniji sledeći artikli:\n- Baterijske lampe i baterije za baterijske lampe\n- Sredstva za higijenu (toaletni papir i ubrusi, sapun, higijenski ulosci, sredstva za dezinfekciju, četkice za zube, zubne paste, vlažne maramice za bebe, ...)\n- Asepsol oznake 5P\n- Konzervirana hrana i hrana za bebe;\nAmbasada će, u saradnji sa nacionalnim avioprevoznikom "Air Serbia", nastojati da u što hitnijem roku transportuje prikupljenu pomoć.\nPhoto courtesy: Aleksandar Stankovic\nAmabasada se nalazi u severnom delu Tel Aviva, u ulici Bodenheimer 10.\nАмбасада Републике Србије - Тел Авив\nEmbassy of the Republic of Serbia - Tel Aviv\nשגרירות הרפובליקה של סרביה\n18. maj 2014. godine\nPovodom poplava koje su pogodile veliki deo Srbije, a koje je izazvala kiša jakog intenziteta, Ambasada Republike Srbije u Državi Izrael izdaje sledeće:\nU ime Vlade Republike Srbije, kao i u ime građana Srbije, Ambasada izražava zahvalnost Državi Izrael za nesebičnu pomoć i podršku koju je pružio Srbiji, koja se u ovom trenutku suočava sa najtežom poplavom u istoriji, izazvanom obilnim padavinama.\nAmbasada Republike Srbije takođe želi da uputi zahvalnost građanima Izraela na njihovoj podršci i solidarnosti koju su pokazali u ovim teškim i dramatičnim trenucima, potvrđujući da Srbija nije sama.\nAmbasada poziva sve ljude dobre volje zainteresovane da pomognu da nas kontaktiraju na sledeće brojeve telefona:\nUsled teških poplava koje su pogodile Srbiju, desetinama hiljada ljudi hitno je potrebna pomoć. Kompanije i pojedinci koji žele da pruže pomoć ljudima u Srbiji pogođenim poplavama mogu to da urade uplatom na sledeći račun Vlade Republike Srbije:\nAccount Number: 01-504619-100193230-000000-0000\nBank name: Ministry of Finance - Treasury, Belgrade, special account for assistance to flood-affected areas,\nInstrukcije za uplate u EUR i USD možete naći ovde http://mfa.rs/uplata_deviza.pdf\nMinistarstvo unutrašnjih poslova Republike Srbije ovom prilikom formiralo je Call Centre, koji će takođe služiti i kao koordinator aktivnosti drugih vladinih agencija. Telefonski brojevi Call Centre su:\nInformacije se mogu dobiti i putem e-mail: pomoc.vanrednesituacije@mup.gov.rs\nKrizni štab Ministarstva spoljnih poslova možete kontaktirati na broj +381668066020 ili putem e-mail: kriznistab@mfa.rs\nAmbasada je 20. marta 2014. godine obeležila ovu tužnu godišnjicu projekcijom dokumenatrnog filma "Zločin bez kazne", kojoj je prisustvovalo oko 30 predstavnika izraelskog političkog i javnog života, diplomatskog i vojnog kora, medija i Udruženja Jevreja iz bivše SFRJ.\nDokumentarni film "Zločin bez kazne" dostupan je na https://www.youtube.com/watch?v=7SjnK_zyeR0\nPre deset godina, 17. i 18. marta 2004. godine izbilo je ogromno nasilje na Kosovu i Metohiji. Ubijeno je 19 osoba, od kojih osam Srba, dok je 11 Albanaca život izgubilo u obračunu sa međunarodnih snagama bezbednosti. Kao nestali još se vode dvoje građana srpske nacionalnosti. Više od 950 osoba je povređeno, zapaljeno više od 900 srpskih, romskih i aškalijskih domova, proterano preko 4.000 ljudi, srušeno i oskrnavljeno blizu 100 srpskih crkava i manastira.\nEtnički je očišćeno šest gradova i devet sela, porušeno je, zapaljeno ili teško oštećeno 935 srpskih kuća i deset društvenih objekata. Uništena su i 72 vozila UN-a. U pogromu je uništeno ili do temelja spaljeno 39 hramova SPC, među kojima 18 spomenika kulture, poput hrama Bogorodice Ljeviške u Prizrenu. U srpskim crkvama na Kosovu i Metohiji, tokom martovskog pogroma nestalo je, uništeno ili oštećeno neprocenjivo kulturno nasleđe, hiljade ikona, fresaka, drugih crkvenih relikvija, stranih i retkih knjiga, dokumenata... Međunarodni tužioci i sudije na Kosovu procesuirali su sedam slučajeva uništavanja crkava i 67 osoba osudili na zatvorske kazne od 21 meseca do 16 godina.\nPovod ili izgovor za pogrom bila je kampanja medija na albanskom jeziku, u kojoj su lokalni Srbi optuženi da su psima naterali preko reke Ibar grupu dečaka Albanaca iz sela Čabar kod Zubin Potoka, od kojih su se trojica utopila u reci. Istraga UNMIK policije utvrdila je da su optužbe bile lažne, a portparol međunarodne policije izjavio je tada da su "preživeli dečaci posle tragedije bili pod jakim pritiskom albanskih novinara i političara da optuže Srbe iz susednog sela". Kosmetski Albanci su najpre započeli proteset u južnom delu Mitrovice, da bi u sumrak krenuli u oružani napad na Srbe u severnom delu, što su nastojali da obuzdaju pripadnici KFOR.\nI deset godina posle martovskog nasilja na Kosovu, Srbija nastavlja da upozorava međunarodnu zajednicu na stalno prisutnu ugroženost tamošnjeg srpskog stanovništva i permanentnu kampanju zastrašivanja koju sprovode pojedini kosovski Albanci. Incidenti na Kosovu, koji su pobrojani i u izveštaju generalnog sekretara UN, su deo orkestrirane kampanje usmerene na zastrašivanje kosovskih Srba, sa ciljem da se sprovede totalno etničko čišćenje i zatre srpska kulturna baština. Više od 200.000 nealbanaca je prognano sa teritorije Kosova i Metohije od dolaska međunarodnih snaga juna 1999. godine, a do danas se samo manji broj njih vratio na KiM. Predstavnici međunarodne zajednice ocenili su tada da je "etnički motivisano nasilje" nad Srbima na KiM "planirano i dobro orkestrirano".\nTeror albanskih ekstremista osudili su potom Savet bezbednosti UN, kao i EU, a Parlamentarna skupština Saveta Evrope je 29. aprila 2004. donela rezoluciju. Ni deset godina posle proterivanja, većina žrtava martovskog pogroma nad Srtbima nije se vratila u svoje domove, brojni se i dalje nalaze u kolektivnim centrima, kontejnerskim naseljima ili tuđim kućama u statusu interno raseljenih lica širom Srbije.\nOčekuje se da će, u okviru dijaloga Beograda i Prištine, tema zaštite kulturno-istorijske baštine i omogućavanje trajnog povratka interno raseljenih lica na Kosovo i Metohiju biti jedna od važnijih poglavlja dijaloga koji se već godinu dana uspešno odvija uz aktivnu podršku visokog predstavnika EU za spoljnu politiku Ketrin Ešton.\nPovodom desetogodišnjice Pogroma, Kancelarija za Kosovo i Metohiju Vlade Republike Srbije pripremila je dokumentarni film "Pogrom deset godina kasnije" - http://www.kim.gov.rs/rs/multimedia/video-galerija/item/3172-pogrom-ten-years-later---march-17-2004-march-17-2014\nPovodom Nacionalnog dana Republike Srbije, Ambasada je 18. februara 2014. godine, u Hotelu "David Intercontinental" u Tel Avivu organizovala prijem, kojim je istovremeno obeležen i Dan Vojske Srbije.\nAmbasada Republike Srbije u Tel Avivu, Fimski centar Srbije i Društvo izraelsko-srpskog prijateljstva u saradnji sa Sinematekama u Tel Avivu, Jerusalimu i Haifi imaju čast da vas pozovu da uživate u ostvarenjima srpske kinematografije od 6. do 22. oktobra 2013. godine u Izraelu\nNarodna biblioteka Srbije uputila je poklon Nacionalnoj biblioteci Izraela - paket knjiga koji su rukovodstvu ove izraelske institucije uručili predstavnici Ambasade Republike Srbije u Tel Avivu. Tom prilikom, obostrano je istaknut značaj saradnje institucija kulture dve prijateljske zemlje, kao i potreba za daljim produbljivanjem veza dva naroda i na planu kulture.\nUsled pogoršane bezbednosne situacije u pograničnom pojasu između Izraela i SIrije, ne preporučuje se kretanje u ovom, kao ni u području Golanske visoravni. Istovremeno, zbog stalno prisutnih tenzija, slobodno kretanje se ne preporučuje u blizini/pojasu Gaze.


BOSTON POVEO PROTIV VORIORSA: Kari se povredio, ali će biti spreman za četvrti meč\n09.06.2022. • 09:28\nTanjug/Scott Strazzante/San Francisco Chronicle via AP\nNajbolji igrač Voriorsa tvrdi da će igrati sutra uveče (03.00, TV Arena 1 Premum)\nKošarkaši Bostona savladali su na svom terenu Golden Stejt sa 116:100 i poveli sa 2:1 u pobedama u finalu NBA lige.\nKod Bostona, koji je ubedljiv trijumf obezbedio u poslednoj četvrtini, istakli su se Džejlen Braun sa 27 koševa, Džejson Tejtum sa 26 i Markus Smit sa 24 poena.\nU redovima Golden Stejta Klej Tompson je postigao 27 poena, a Stef Kari čak 31, ali je na tom susretu doživeo povredu zbog čega se u prvih mah učiunilo da bi za njega mogla da bude gotova ova finalna serija.\nMeđutim, najbolji košarkaš Golden Stejta Stef Kari, izjavio je da veruje da će biti spreman za četvrti meč finala plej-ofa NBA lige protiv Bostona, koji je na programu u noi između petka i subote (03.00, TV Arena 1 Premium).\n"Biće sve u redu. Videćemo kako ću se osećati sutra, ali biću spreman za naredni meč. Povreda je ista kao protiv Bostona u regularnom delu sezone, ali nije tako ozbiljna. Boli, ali mislim da neću propustiti utakmicu", rekao je Kari po završetku meča.


Naši građani spremni da koriste napredne tehnologije - Plaćanje mobilnim će potisnuti kartice\nNaši građani su i te kako spremni i voljni da koriste napredne tehnologije\nViceguverner Narodne banke Srbije Dragana Stanić uverena je da će plaćanje mobilnim telefonom potisnuti kartice, budući da broj transakcija u sistemu instant plaćanja NBS konstantno raste.\n"Naši građani su i te kako spremni i voljni da koriste napredne tehnologije…U prvih šest meseci 2020. izvršeno je oko 10,7 miliona plaćanja putem NBS IPS QR koda u odnosu na oko 6,96 miliona u celoj prošloj godini", kaže Stanić.\nDodaje da je od oktobra 2018, kada je guvernerka Jorgovanka Tabaković pustila u rad sistem instant plaćanja, odnosno sistem NBS IPS QR koda, do juna ove godine izvršeno preko 18,5 miliona transakcija, ukupne vrednosti od oko 195 milijardi dinara.\n"Da bi trgovac prihvatao instant plaćanja, ne treba mu skupa infrastruktura kartičnog poslovanja niti POS terminal na koji plaća mesečnu zakupninu. Dovoljan je samo mobilni telefon, jer su banke pripremile i mobilne aplikacije koje će trgovcima omogućiti da jednostavno i sa nižim troškovima prihvataju instant plaćanja", navodi Stanić u interjvuu za Magazin biznis.\nKljučne prednosti instant plaćanja u odnosu na platne kartice su, objašnjava, gotovo dvostruko niži troškovi u odnosu na naknade za prihvatanje kartica, zatim trenutni prenos novca od prodaje na račun trgovca 24 sata dnevno, sedam dana nedeljno, 365 dana u godini, i sigurnost upotrebe ovog instrumenta.\nKad je reč o prednostima za kupce, koji mogu biti i preduzetnici i pravna lica, Stanić pre svega ukazuje na činjenici da im je za plaćanje na prodajnim mestima, bez naknade po transakciji, potreban samo mobilni telefon.\nPosebno ističe sigurnost kao važan element ovakvog načina plaćanja na internetu, jer kupac ne ostavlja na sajtu trgovca nijedan podatak, za razliku od plaćanja platnim karticama, budući da čitavim procesom plaćanja upravlja kupac svojim mobilnim uređajem.\nKaže da se kod instant plaćanja trgovac odlučuje za metod koji mu najviše odgovara.\nPostoji metod "IPS pokaži", u kom slučaju, objašnjava Stanić, platilac pokazuje trgovcu svoj NBS IPS QR kod čijim skeniranjem se inicira transakcija i koji se pokazao najefikasnijim kod trgovaca koji imaju veliki promet potrošača.\nDrugi metod je "IPS skeniraj", koji je primarni metod za internet prodavnice i kod ovog metoda trgovac generiše NBS IPS QR kod koji platilac skenira i inicira plaćanje.\n"Korisnici su posebno zadovoljni skeniranjem NBS IPS QR koda na računima, jer se veoma brzo i jednostavno, na komforan način, u dva-tri klika na mobilnom uređaju, bez prepisivanja podataka s računa, novčana sredstva za nekoliko sekundi nalaze na računu izdavaoca računa", navodi Stanić.\nPrema njenim rečima, veliko je interesovanje preduzeća koja izdaju značajan broj mesečnih računa za primenu NBS IPS QR koda na štampanim računima.\nMeđu prvima su QR kodove na svojim računima, precizira viceguverner NBS, implementirali JP Elektroprivreda Srbije, JKP Infostan tehnologije, Telekom Srbija a. d. , VIP mobile, Telenor i brojna druga javna preduzeća i ustanove, oko 80, širom Srbije.\nOčekuje da će instant plaćanje primeniti svi vodećim trgovinski lanci koji imaju značajno učešće na našem tržištu, nakon što su to među prvima učini Mercator S , Roda, Idea i izdavačka kuća "Laguna" na svojoj internet prezentaciji.\nStanić napominje da je do sada, uz odobrenje NBS, 14 banaka omogućilo svojim korisnicima izvršavanje instant plaćanja na prodajnim mestima trgovaca, pri čemu 12 banaka omogućava i plaćanje skeniranjem NBS IPS QR koda odštampanim na računima koje izdaju privredni subjekti, kao i javna preduzeća sa teritorije cele Srbije.\nap vojvodina biznis ekonomija mobilni Novi Sad posao srbija


“Samo smo odmerili snage i eto desilo se prvo mesto. I profesor mi je rekao da se ne nadam da ću osvojiti prvo mesto, ali da mogu da osvojim neko mesto zato što su uglavnom stariji studenti master i doktorskih studija”, kaže Miloš.\n“To su 30 teorijskih zadataka, rešavali smo probleme koje dobijamo na ispitnim zadacima, samo malo komplikovanije, malo drugačije formulisane, iz raznih oblsti”, objašnjava Miloš.\n“Prijave su sad u toku, tako da treba da se prijavim za master studije. Želim malo da se osamostalim pošto 22 godine živim sa roditeljima tako da bih iskusio samostalan život, pa onda ćemo videti. Praksu sam imao ove godine na Djuk univerzitetu i to je trajalo tri meseca i dobio sam ponudu za doktorske studije ali trenutno nisam prihvatio”, kaže Miloš.\n“Ovo je još jedan kamenčić u mozaiku nagrada koji naši studenti dobijaju i koji potvrđuju visok kvalitet, a to je nešto čime se mi najviše ponosimo”, objašnjava dekan Elektrotehničkog fakulteta UB Milo Tomašević.


FK Novi Pazar: Vučićević se uzda i u huk sa tribina\nNaslovnica Sjeverni Sandžak Novi Pazar FK Novi Pazar: Vučićević se uzda i u huk sa tribina\nNovi Pazar – Uške Vučićević je i zvanično promovisan u novog šefa struke kraj Jošanice. Nekadašnja vedeta OFK beograda i Partizana, nije krio zadovoljstvo dolaskom na Gradski stadion, iako je svestan da ga čeka težak zadatak.\n-Veoma brzo sam se dogovorio sa Upravom kluba o dolasku u najfudbalskiji grad u Srbiji, tako da su obaveze i još veće. Situacija je takva da dosta ekipa strepi za opstanak, ali se nadam da ćemo izvući maksimum od ovih igrača koje imamo. Slijedi nam izuzetno važna utakmica protiv Jagodine i pozivam sve navijače dam zdušno pomognu kako bi zabeležili pobjedu, rekao je u uvodnoj besedi novi kormilar plavih, Nebojša Vučićević.\n-Sigurno ćemo igrati ofanzivnije,pogotovo na svom terenu, jer gde ćemo uzeti bodove,ako ne kući. Nešto ćemo formacijski promjeniti, suprostavićemo se sa dva špica, to će biti neka novina za početak, pa ćemo videti kako to funkcioniše. Bez obzira na kadrovske probleme, tu su ostali. Ekipa je sastavljena od 25-30 fudbalera, tako da kad nekog nema, bez njega se mora i može.\nNebojša Vučićević će i zvanično voditi Novi Pazar protiv Jagodine, pošto je od Trenerske organizacije, tačnije predsjednika Ostojića, dobio licencu, što znači da će moći da sjedi i na klupi, referisao je portparol kluba, Redžep Korać.


Od sutra veće cijene goriva u BiH – Haber.ba\nIz Grupacije za promet naftom i naftnim derivatima u Privrednoj komori bh. entiteta RS kažu za “Nezavisne” da je neminovno da od 1. februara na benzinskim pumpama u bh. entitetu RS bude povećana cijena nafte i naftnih derivata shodno zakonu…\nGorivo na pumpama u bh. entitetu RS već je 25. januara poskupjelo za pet feninga usljed rasta cijene sirove nafte na svjetskom tržištu, a sutra će zbog akciza.\n“Distributeri nafte i naftnih derivata nisu učestvovali u donošenju izmjena i dopuna Zakona o akcizama BiH, te su prinuđeni da cijenu svojih proizvoda povise za iznos koji novim izmjenama ide u državnu kasu, a to je najmanje 18 feninga po litru goriva. Distributeri nafte i naftnih derivata se ne dogovaraju o cijenama jer tržište funkcioniše po principima slobodne trgovine, a distributeri poštuju zakonske propise i na tržištu se prilagođavaju nametnutim izmjenama zakona”, pojašnjava Zoran Berak, sekretar ove grupacije.\nTeme:akcize, BiH, cijene, gorivo, izdvojeno, zakon o akcizama